Prihatin rakyat, integriti dua prinsip asas Perikatan Nasional: Muhyiddin

Teks ucapan dasar Tan Sri Muhyiddin Yassin pada Konvensyen Perikatan Nasional 2022

Bismillahirrahmanirrahim
Assalamu’alaikum wa rahmatullahi wa barakatuh dan salam sejahtera.

1. Apa khabar semua? Saya doakan semoga saudara dan saudari sekalian sihat wal’afiat dan sentiasa berada di dalam limpah rahmat dan kasih sayang Allah s.w.t.

2. Pertamanya, marilah kita panjatkan setinggi-tinggi kesyukuran ke hadrat Allah SWT di atas limpah kurnia dan izin-Nya jua kita dapat berhimpun di pagi yang berbahagia ini dalam Konvensyen Perikatan Nasional sempena sambutan ulang tahun Perikatan Nasional yang kedua.

3. Kelahiran Perikatan Nasional dalam persada politik tanah air dua tahun yang lalu adalah dalam keadaan yang luar biasa. Perikatan Nasional terbentuk dalam situasi negara sedang berhadapan dengan krisis politik, ekonomi dan kesihatan yang tidak pernah terjadi di negara kita sebelum ini.

4. Atas kesedaran untuk membentuk sebuah kerajaan yang stabil dengan tujuan untuk membawa negara kita keluar daripada suatu krisis yang belum pernah dialami – atau suatu unprecedented crisis – maka Kerajaan Perikatan Nasional dibentuk pada 1 Mac 2020 dengan didokong oleh Ahli-Ahli Parlimen dari pelbagai parti politik iaitu BERSATU, PAS, BN, GPS, PBS dan STAR Sabah.

5. Ahli-Ahli Parlimen daripada parti-parti ini telah membentuk majoriti di Parlimen dan dengan kepercayaan Ahli-Ahli Parlimen ini saya telah dilantik oleh Kebawah Duli Yang Maha Mulia Seri Paduka Baginda Yang Di-Pertuan Agong sebagai Perdana Menteri Kerajaan Perikatan Nasional.

6. Saya ingin rekodkan di sini penghargaan saya kepada parti-parti politik dan Ahli-Ahli Parlimen yang telah memberi kepercayaan kepada saya untuk menerajui Kerajaan Perikatan Nasional walaupun untuk suatu tempoh yang singkat.

Sejarah penubuhan Perikatan Nasional

7. Di awal ucapan saya ini, izinkan saya rakamkan sejarah penubuhan Perikatan Nasional supaya ia diketahui oleh semua ahli parti-parti anggota Perikatan Nasional dan rakyat seluruhnya. Rakaman sejarah ini penting untuk dijadikan rujukan dan panduan bagi semua pendokong Perikatan Nasional pada masa kini dan akan datang.

8. Selepas kerajaan Perikatan Nasional terbentuk, saya mengemukakan cadangan supaya sebuah gabungan parti-parti politik yang dikenali sebagai Perikatan Nasional ditubuhkan. Gabungan ini dianggotai oleh parti-parti yang membentuk Kerajaan Perikatan Nasional. Tujuannya ialah supaya kerajaan Perikatan Nasional menjadi lebih kukuh dan stabil dengan adanya dokongan daripada semua parti yang berada di dalam sebuah gabungan parti-parti politik yang membentuk kerajaan.

9. Susulan itu, pada tanggal 17 Mei 2020 suatu Memorandum Persefahaman Perikatan Nasional telah ditandatangani oleh semua pucuk pimpinan parti-parti politik yang membentuk Kerajaan Perikatan Nasional iaitu BERSATU, PAS, BN, GPS, dan STAR Sabah.

10. Memorandum Persefahaman ini menggariskan beberapa perkara utama yang menjadi asas persefahaman antara part-parti politik yang menjadi pihak kepada memorandum ini iaitu:

11. Pertama, perlunya suatu gabungan parti-parti politik dibentuk sebagai wadah untuk memperkasa dan memartabatkan keluhuran Perlembagaan Persekutuan, kedaulatan Raja-Raja Melayu, prinsip-prinsip Rukunegara dan menjamin kebajikan dan kepentingan seluruh warganegara Malaysia tanpa mengira agama dan bangsa;

12. Kedua, gabungan parti-parti politik ini hendaklah bergerak seiring dan sepakat dalam memastikan suatu bentuk pentadbiran dan pengurusan kerajaan di peringkat Persekutuan dan negeri-negeri yang baik, inklusif serta bertaraf dunia yang menjurus ke arah menjaga dan memastikan kebajikan, kepentingan, kemakmuran dan keharmonian rakyat dipelihara dan dipertingkatkan serta menjamin kemajuan serta pemulihan ekonomi dan pembangunan negara;

13. Ketiga, memperkukuhkan semangat perkongsian dan kekitaan Malaysia di antara Sabah, Sarawak dan Semenanjung demi untuk merealisasikan aspirasi dan matlamat Perjanjian Malaysia 1963.

14. Keempat, memperkukuh dan memperkasa agenda perpaduan kaum, keharmonian agama dan budaya di dalam kerangka Perlembagaan Persekutuan sebagai paksi kepada kestabilan politik dan kesejahteraan negara; dan

15. Kelima, gabungan parti politik ini hendaklah diperkukuhkan menerusi amalan musyawarah dan konsultasi berlandaskan kepada sikap dan sifat saling hormat-menghormati atas kepelbagaian agama, kaum dan budaya demi kepentingan negara dalam kerangka Perlembagaan Persekutuan dan prinsip-prinsip Rukun Negara.

16. Demi mencapai kesemua cita-cita dan aspirasi ini, semua pimpinan parti-parti politik yang saya sebutkan telah menurunkan tandatangan di atas dokumen Memorandum Persefahaman Perikatan Nasional sebagai tanda mempersetujui pembentukan sebuah gabungan parti-parti politik yang dinamakan sebagai Perikatan Nasional.

17. Namun begitu, Perikatan Nasional sebagai sebuah parti politik tidak tertubuh sehinggalah BERSATU, PAS dan STAR Sabah bersetuju untuk menjadi anggota pengasas parti Perikatan Nasional yang didaftarkan secara rasmi pada 7 Ogos 2020. Parti SAPP dan GERAKAN kemudiannya memohon untuk menjadi parti anggota Perikatan Nasional dan telah diterima kemasukannya oleh Majlis Tertinggi Perikatan Nasional masing-masing pada 19 Ogos 2020 dan 11 Februari 2021.

18. Parti BN, GPS dan PBS walau bagaimanapun memilih untuk tidak menyertai parti Perikatan Nasional, tetapi terus kekal berada di dalam Kerajaan Perikatan Nasional dengan mempunyai wakil-wakil di dalam kabinet.

19. Dengan tertubuhnya parti Perikatan Nasional dan penerusan persefahaman politik dengan parti-parti lain yang menyokong Kerajaan Perikatan Nasional pada masa itu, maka terhasillah kestabilan politik yang membolehkan Kerajaan Perikatan Nasional memberi tumpuan kepada usaha untuk menyelesaikan krisis kesihatan dan ekonomi yang dihadapi oleh rakyat.

20. Walaupun begitu, saya tidak nafikan wujud banyak gangguan politik sepanjang saya menjadi Perdana Menteri yang saya fikir saudara dan saudari pun tahu. Tetapi saya ketepikan semua itu dan menetapkan pemikiran dan jiwa saya hanya kepada usaha-usaha untuk menyelamatkan nyawa rakyat daripada ancaman Covid-19 dan membantu mereka meringankan beban kehidupan yang amat sukar pada masa itu.

21. It is all about saving the lives of the people and bringing food to their table with no one being left behind. It struck my mind that the Almighty God must have thrusted me into the position of Prime Minister during the most difficult of times with one single mission – that is to help the people overcome all the hardships and lead the nation in unprecedented crisis. That is why, despite a barrage of political attacks against me personally, I set my mind and my soul only on helping the people and steer the country clear from the Covid-19 pandemic and revive the economy.

22. Saya tidak perlu mengulas panjang mengenai gangguan-gangguan politik terhadap saya dan Kerajaan Perikatan Nasional sebelum ini. Cukulah saya katakan bahawa gangguan-gangguan ini berlaku semata-mata kerana saya selaku Perdana Menteri pada waktu itu tidak mahu tunduk kepada kehendak beberapa pihak yang sekiranya saya layan, saya terpaksa menggadaikan prinsip integriti semata-mata untuk mengekalkan kuasa. Saya tidak mahu memilih jalan itu kerana saya tahu itu adalah jalan yang salah.

23. Sebagai seorang Islam, setiap kali solat kita akan membaca surah Al-Fatihah yang di dalamnya ada firman Allah s.w.t:

ٱهۡدِنَا ٱلصِّرَٲطَ ٱلۡمُسۡتَقِيمَ (٦) صِرَٲطَ ٱلَّذِينَ أَنۡعَمۡتَ عَلَيۡهِمۡ غَيۡرِ ٱلۡمَغۡضُوبِ عَلَيۡهِمۡ وَلَا ٱلضَّآلِّينَ (٧)

Yang bermaksud:

Tunjukilah kami jalan yang lurus. Iaitu jalan orang-orang yang Engkau telah kurniakan nikmat kepada mereka, Bukan (jalan) orang-orang yang Engkau telah murkai dan bukan pula (jalan) orang-orang yang sesat.

24. Saya ingin berada di jalan yang lurus, bukan di jalan orang-orang yang sesat dan dimurkai Allah.

25. Ada orang berseloroh dengan saya. Sebab saya jalan luruslah mudah orang langgar saya. Kalau saya jalan bengkang-bengkok mungkin susah sikit orang nak langgar. Namun bagi saya manusia boleh langgar saya, tetapi saya takkan langgar perintah Allah s.w.t. Ini kerana hidup kita ini hanyalah sementara. Pengakhirannya, kita semua akan berhadapan dengan pengadilan Allah s.w.t. di akhirat. Allah s.w.t. berfirman dalam surah Ali-Imran ayat 185:

كُلُّ نَفۡسٍ۬ ذَآٮِٕقَةُ ٱلۡمَوۡتِ‌ۗ وَإِنَّمَا تُوَفَّوۡنَ أُجُورَڪُمۡ يَوۡمَ ٱلۡقِيَـٰمَةِ‌ۖ فَمَن زُحۡزِحَ عَنِ ٱلنَّارِ وَأُدۡخِلَ ٱلۡجَنَّةَ فَقَدۡ فَازَ‌ۗ وَمَا ٱلۡحَيَوٰةُ ٱلدُّنۡيَآ إِلَّا مَتَـٰعُ ٱلۡغُرُورِ

Yang bermaksud:

Tiap-tiap yang bernyawa akan merasai mati dan bahawasanya pada hari kiamat sahajalah akan disempurnakan balasan kamu. Ketika itu sesiapa yang dijauhkan dari Neraka dan dimasukkan ke Syurga maka sesungguhnya dia telah berjaya dan (ingatlah bahawa) kehidupan di dunia ini (meliputi segala kemewahannya dan pangkat kebesarannya) tidak lain hanyalah kesenangan bagi orang-orang yang terpedaya.

Dua prinsip asas Perikatan Nasional: Prihatin rakyat dan integriti

Saudara dan saudari yang saya kasihi sekalian,

26. Kalau saya boleh sebutkan, ada dua prinsip utama perjuangan Perikatan Nasional. Pertamanya ialah PRIHATIN RAKYAT dan keduanya ialah INTEGRITI. Inilah dua prinsip yang mungkin agak sukar untuk kita temui dalam dunia politik yang penuh pancaroba pada hari ini.

27. Berdasarkan dua prinsip ini, kita berada di dalam Perikatan Nasional bukan untuk kepentingan politik peribadi, tetapi untuk membela kebajikan rakyat dan memajukan negara menerusi kepimpinan dan pentadbiran yang beramanah dan berintegriti. Kita mesti meletakkan kepentingan rakyat dan negara melebihi kepentingan peribadi. We in Perikatan Nasional must put the people and the country first before self.

Saudara dan saudari,

28. Cuba kita secara ikhlas bertanya kepada diri kita sendiri, adakah ini dua prinsip yang menjadi sebab keberadaan kita di dalam wadah Perikatan Nasional ini. Kalau jawapannya ya, Alhamdulillah, kita berada di landasan yang betul, di jalan yang lurus – al-siratal mustaqim. Kalau jawapannya tidak, eloklah kita bermuhasabah sehinggalah ditemui jalan yang lurus itu.

29. Kerana itu, dalam konvensyen pada hari ini, jangan kita berbincang soal diri kita sendiri, atau puak kita sendiri, atau kabilah kita sendiri. Jangan kita bicara apa aku dapat, apa puak aku dapat, apa kabilah aku dapat. Tetapi marilah kita bersama-sama memikirkan apa tawaran kita kepada rakyat. Fikir permasalahan rakyat. Suarakan rasa hati rakyat. Cari jalan penyelesaian untuk meningkatkan kesejahteraan hidup rakyat supaya kita di dalam Perikatan Nasional ini benar-benar menjadi jurubicara rakyat yang PRIHATIN akan permasalahan dan keperluan mereka.

30. Marilah kita berbincang, bermusyawarah, bertukar pandangan, bagaimana untuk menjadikan prinsip INTEGRITI sebagai landasan utama yang memandu perjalanan parti serta pengurusan dan pentadbiran negara. Kerana kita di dalam Perikatan Nasional ini mewakili suara dan rintihan puluhan jutaan rakyat di luar sana yang sudah muak, sudah jelik dan benci dengan amalan rasuah, penyelewengan dan salah guna kuasa yang meninggalkan banyak titik hitam dalam sejarah negara kita, yang bukan sahaja merobek kantung negara malah mencalar imej watan kita di mata dunia.

31. Kerana itu, kedua-dua prinsip ini menjadi asas pentadbiran Kerajaan Perikatan Nasional. Ketika Perikatan Nasional mula mengambil alih tampuk pemerintahan negara pada bulan Mac 2020, saya faham dua masalah utama yang dihadapi oleh rakyat pada waktu itu ialah Covid-19 dan ekonomi. Bagaimana rakyat nak selamatkan nyawa mereka dan keluarga mereka daripada ancaman Covid-19 dan menampung pendapatan yang terjejas akibat pandemik.

32. Jadi, saya berikan dua standing instruction yang penting kepada Menteri-Menteri dalam kabinet saya. Satu kepada YB Khairy Jamaluddin Menteri MOSTI pada masa itu yang jaga vaksin, beli mana-mana vaksin yang ada dan segerakan pelaksanaan Program Imunisasi Covid-19 Kebangsaan supaya semua penduduk negara ini mendapat vaksin. Hasilnya pada hari ini hampir 100% populasi dewasa di Malaysia telah menerima suntikan vaksin, kes-kes Covid-19 telah menurun dengan amat ketara dan kita semua dapat menjalani kehidupan hampir seperti biasa.

33. Satu lagi standing instruction saya ialah kepada YB Menteri Kewangan. Carilah mana-mana sumber kewangan yang ada untuk kita sediakan bantuan kepada rakyat supaya rakyat dapat terus menjalani kehidupan dalam waktu yang sukar. Hasilnya, lapan pakej rangsangan ekonomi dan bantuan rakyat bernilai RM530 bilion dapat kita sediakan. Ini adalah pakej bantuan rakyat yang paling besar dalam sejarah negara kita.

34. Ini yang kita lakukan untuk rakyat atas dasar prihatin kita terhadap nasib mereka.

35. Sekadar perbandingan, baru-baru ini saya lihat satu video yang viral tentang ucapan Pengerusi Barisan Nasional di Konvensyen BN Selangor. Dia bagi arahan kepada Menteri Kewangan – “jangan ambil kesempatan, tapi ambillah mana yang sempat!” Dia sebut ini secara serius dan disambut dengan gelak ketawa oleh para hadirin. Seolahnya semua yang hadir faham apa maksud dia.

36. Ya, saya pun faham maksud dia dan saya fikir saudara dan saudari pun faham apa maksudnya. Tak perlu saya terangkan.

37. Saudara-saudari, inilah beza Perikatan Nasional dan Barisan Nasional. Saya beri arahan kepada Menteri Kewangan supaya cari duit untuk diberikan kepada rakyat yang susah. Pengerusi Barisan Nasional arah Menteri Kewangan supaya kaut apa yang ada selagi sempat untuk kepentingan suku-sakat mereka.

38. Jadi, walaupun Perikatan Nasional dan Barisan Nasional namanya hampir sama, tetapi bezanya jauh ibarat langit dan bumi. Saya harap para pengundi jangan salah memilih dalam PRU 15 nanti. Pilih Perikatan Nasional, bukan Barisan Nasional.

Dasar ekonomi prihatin rakyat

39. Yang penting ialah apa situasi negara kita pada masa ini dan apa haluan kita di masa hadapan.

40. Dari segi ekonomi, saya percaya asas-asas ekonomi negara kita masih kukuh. Misalnya, Malaysia masih menjadi destinasi pelaburan yang menarik bagi para pelabur di peringkat global. Saya nak ucapkan tahniah kepada YB Datuk Seri Mohamed Azmin Ali, Menteri Kanan MITI atas kejayaan Malaysia menarik sejumlah RM309.4 bilion pelaburan dalam sektor pembuatan, perkhidmatan dan industri utama pada tahun 2021. Pada separuh pertama tahun ini, pelaburan berjumlah RM99.2 bilion telah diluluskan dalam sektor-sektor ini.

41. Sejak ekonomi dunia dibuka semula selepas pandemik, jumlah dagangan antarabangsa Malaysia juga telah menunjukkan prestasi yang memberangsangkan. Sehingga Julai tahun ini, dagangan antarabangsa Malaysia mencatatkan pertumbuhan sebanyak 29.9%, iaitu mencecah RM1.61 trillion.

42. Ekonomi negara kita juga telah berkembang sebanyak 8.9% pada suku kedua 2022 yang sebahagiannya adalah hasil daripada pelaksanaan pelbagai Pakej Rangsangan ekonomi sebelum ini. Ini menunjukkan kegiatan ekonomi juga semakin kembali normal apabila negara beralih ke fasa endemik dan sempadan negara dibuka semula.

43. Sebagai Pengerusi Majlis Pemulihan Negara, saya menyambut baik petunjuk-petunjuk yang positif ini. Namun begitu, masih terdapat perkara-perkara penting yang perlu diberikan tumpuan oleh kerajaan dalam memacu pemulihan ekonomi negara yang lebih tangkas dan mapan.

44. Misalnya, pertumbuhan ekonomi negara kita banyak dipacu oleh sektor pembuatan, manakala sektor-sektor lain masih menunjukkan prestasi pertumbuhan yang agak perlahan. Sektor pembinaan sebagai contoh, walaupun telah menunjukkan sedikit penambahbaikan, namun masih mengalami penguncupan.

45. Laporan Statistik Pembinaan Suku Tahun Pertama 2022 oleh Jabatan Perangkaan Malaysia menunjukkan nilai kerja pembinaan menguncup 6.1 peratus kepada RM29.5 bilion berbanding suku tahun yang sama tahun lepas. Sektor ini juga masih menghadapi cabaran untuk mendapatkan tenaga kerja yang diperlukan selain kini berhadapan dengan kenaikan harga bahan binaan seperti bar keluli, simen, batu baur, pasir dan batu bata. Cabaran-cabaran ini pastinya memberikan tekanan yang hebat kepada kontraktor-kontraktor kecil, terutamanya kontraktor Bumiputera. Oleh yang demikian, penyelesaian segera perlu dikenal pasti bagi membendung masalah yang sedang dihadapi oleh sektor ini daripada terus meruncing.

46. Majlis Pemulihan Negara dalam mesyuaratnya yang lalu telah mendengar pembentangan oleh Kementerian Kerja Raya mengenai cabaran dan langkah ke hadapan bagi pemulihan dalam sektor pembinaan di negara ini dan bersetuju dengan syor-syor pihak kementerian untuk mengatasi masalah kenaikan kos bahan pembinaan, termasuk barangan elektrik dan elektronik yang menjadi sebahagian daripada kos projek, serta menangani dengan segera masalah kekakangan tenaga kerja di dalam sektor ini.

47. Selain itu, isu utama yang terus mengekang kehidupan rakyat ialah kos sara hidup yang tinggi dan pendapatan isi rumah yang rendah. Kesan daripada pandemik Covid-19, ramai yang telah jatuh miskin. Menurut Laporan Anggaran Pendapatan Isirumah dan Insiden Kemiskinan 2020 yang dikeluarkan oleh Jabatan Perangkaan Malaysia, 20 peratus isirumah dari kumpulan M40 yang berpendapatan antara RM4,850 dan RM10,959 sebulan telah jatuh ke kumpulan B40. Isirumah kumpulan T20 yang berpendapatan lebih RM10,959 sebulan juga terkesan dengan pandemik Covid-19 di mana 12.8 peratus isirumah dari kumpulan ini telah beralih ke kumpulan M40. Berdasarkan kajian ini, jumlah isirumah miskin telah bertambah daripada 405.4 ribu pada tahun 2019 kepada 639.8 ribu pada tahun 2020.

48. Kajian terkini oleh sebuah badan pengkaji bebas, Mindshare, juga menunjukkan kumpulan B40 tidak menjadi B40 lagi kerana kumpulan ini telah membesar kepada 61 peratus. Jadi sekarang ini kumpulan kelas pendapatan terkebawah B40 telah menjadi B60. Manakala kumpulan kelas pendapatan teratas iaitu T20 telah menyusut kepada 18 peratus dan kumpulan kelas pendapatan pertengahan yang disebut sebagai M40 telah menurun kepada 14 peratus. Terdapat 7 peratus yang kumpulan pendapatannya tidak dapat dikenalpasti.

49. Pendapatan isirumah rakyat yang menyusut adalah suatu isu besar yang perlu diberikan perhatian yang serius oleh kerajaan. Oleh kerana pendapatan yang menyusut inilah, kesan kenaikan harga barang dan inflasi amat dirasai oleh rakyat. Walaupun petunjuk-petunjuk ekonomi membayangkan kedudukan ekonomi negara semakin pulih, namun ianya masih belum dapat dirasai secara nyata oleh sebahagian besar rakyat yang pendapatan mereka terjejas akibat pandemik Covid-19.

50. Oleh sebab itu, dalam satu kajian yang dijalankan oleh Merdeka Centre for Opinion Research pada bulan Mac hingga April 2022, sentimen rakyat terhadap kerajaan dan hala tuju negara tidak berada pada kedudukan yang positif. Hanya 31 peratus responden menyatakan negara kita mempunyai hala tuju yang betul dan 36 peratus berpuas hati dengan pengurusan ekonomi oleh kerajaan. Manakala hanya 31 peratus responden menyatakan keadaan kewangan isi rumah mereka adalah lebih baik berbanding tahun sebelumnya. Manakala 46 peratus mengatakan keadaan kewangan isirumah mereka lebih teruk berbanding tahun sebelumnya dan 24 peratus menyatakan tiada perubahan.

51. Sentimen ini adalah cerminan rasa hati sebahagian besar rakyat yang disokong oleh data-data mengenai pendapatan isi rumah yang kian menyusut dan kos sara hidup yang semakin meningkat.

52. Keadaan ini tidak boleh dipandang ringan. Walaupun ekonomi negara telah dibuka semula pasca pandemik, masih ramai yang memerlukan sokongan dan bantuan kerajaan untuk bangun semula. Ada peniaga kecil yang memerlukan bantuan modal untuk memulakan perniagaan. Ada pengusaha yang memerlukan bilangan pekerja yang mencukupi untuk menjalankan operasi perusahaan. Ada pekerja yang kehilangan pekerjaannya yang asal dan terpaksa mencari pekerjaan baharu dengan upah yang lebih rendah. Ramai keluarga yang walaupun mempunyai pendapatan, tetapi tidak mampu menampung keperluan harian kerana kos barangan dan perkhidmatan yang meningkat.

53. Dengan pertumbuhan ekonomi dunia yang dijangka berkembang lebih perlahan pada tahun hadapan, saya menjangkakan tekanan ke atas kehidupan rakyat, terutamanya golongan berpendapatan rendah, akan menjadi lebih meruncing.

54. Justeru, selaras dengan prinsip PRIHATIN RAKYAT, Perikatan Nasional menggesa kerajaan supaya mengambil langkah segera untuk menangani masalah ini. Tumpuan mesti diberikan kepada penyediaan pakej bantuan yang komprehensif dan bersasar kepada golongan yang memerlukan dan merangka tindakan yang lebih komprehensif untuk meningkatkan pendapatan rakyat dengan menstruktur semula ekonomi negara.

55. Saya mencadangkan supaya sebuah agensi sehenti (one-stop centre) khusus diwujudkan untuk mengumpul data mengenai individu dan isirumah yang benar-benar memerlukan bantuan serta menyelaras segala bentuk bantuan yang hendak disalurkan. Agensi ini boleh mengambil model Centrelink yang dilaksanakan di Australia dalam mengurus penyaluran bantuan kepada penerima yang layak. Suatu sistem semakan kelayakan penerima bantuan dan penyaluran bantuan yang cekap, cepat dan seragam boleh diwujudkan untuk memastikan tiada pertindihan penerima bantuan dan tiada seorang pun yang layak menerima bantuan tercicir daripada menerimanya. Dengan cara ini sumber kewangan kerajaan dapat dioptimakan di samping memastikan no one is left behind.

56. Kerajaan membelanjakan lebih RM 70 bilion setahun dalam bentuk subsidi. Jumlah ini kian meningkat saban tahun dan tidak mapan untuk jangkamasa yang panjang. Justeru, suatu bentuk penyaluran subsidi yang lebih bersasar perlu diwujudkan untuk memastikan subsidi kerajaan dinikmati oleh golongan yang benar-benar memerlukan, tiada ketirisan dan tiada seorang pun yang ketinggalan.

57. Menerusi penyaluran subsidi yang lebih bersasar, sistem bantuan rakyat yang lebih seragam dan pengurusan kewangan kerajaan yang lebih optima, beberapa bentuk bantuan baharu juga boleh diwujudkan. Misalnya, bantuan sewa rumah kepada kumpulan miskin bandar untuk memastikan setiap individu dan keluarga di negara ini mempunyai tempat untuk berteduh di samping mengatasi masalah gelandangan. Selain itu, bantuan penjagaan anak atau child care juga boleh diberikan kepada isirumah berpendapatan rendah atau ibu tunggal untuk membolehkan golongan wanita yang mempunyai anak kecil keluar bekerja bagi meningkatkan pendapatan.

58. Selain itu, pelbagai bentuk bantuan yang penting dalam menjamin kesejahteraan hidup rakyat seperti penjagaan kesihatan, pendidikan dan latihan kemahiran khususnya untuk golongan muda yang sedang mencari pekerjaan juga mesti diberikan keutamaan.

59. Kita tahu isu pendapatan rakyat yang tidak meningkat adalah berkait dengan masalah struktur ekonomi negara. Sejak sekian lama, negara kita bergantung kepada industri intensif buruh dengan nilai ditambah yang rendah dan gaji yang kecil. Untuk mengatasi masalah ini, negara kita perlu segera beralih kepada industri berteknologi tinggi dengan nilai ditambah yang lebih tinggi dan tawaran gaji yang lebih lumayan. Walaupun usaha ini telah dimulakan, namun hasilnya masih belum dapat dilihat secara ketara. Justeru, suatu daya usaha yang lebih terfokus, pantas dan tangkas mesti digembeleng dengan melibatkan pelbagai kementerian, agensi dan industri untuk memastikan peralihan kepada Revolusi Industri 4.0 di negara ini berlaku dengan lebih deras.

60. Perusahaan Mikro, Kecil dan Sederhana (PMKS) di negara kita juga perlu menjalani proses transformasi. PMKS di negara kita tidak boleh terus berada di takuk lama. Lebih 90 peratus perusahaan di Malaysia berstatus PMKS tetapi hanya menyumbang 30 peratus kepada Keluaran Dalam Negara Kasar (KDNK).

61. Ini menunjukkan terdapat jurang besar yang perlu diberikan perhatian oleh kerajaan untuk meningkatkan daya saing PMKS terutamanya dalam meningkatkan nilai ditambah khususnya melalui penguasaan automasi dan pendigitalan. Rantaian nilai dalam PMKS mesti ditingkatkan untuk mewujudkan lebih banyak pekerjaan bergaji tinggi (high income jobs) kepada rakyat Malaysia.

62. Kerajaan juga perlu mengambil serius tentang peratusan bahagian pampasan pekerja kepada KDNK atau CEGDP negara yang masih rendah. Komponen pendapatan yang terkumpul hasil daripada pengeluaran iaitu pampasan pekerja hanya menyumbang 34.8 peratus kepada Keluaran Dalam Negeri Kasar (KDNK) pada tahun 2021, iaitu merosot 2.3 peratus berbanding 37.1 peratus pada tahun 2020. Ini bermakna pekerja di negara kita secara umumnya menerima upah yang lebih rendah dengan tahap produktiviti yang juga rendah. Jika trend ini berterusan, sasaran 48 peratus CEGDP pada tahun 2030 seperti yang ditetapkan di dalam Wawasan Kemakmuran Bersama 2030 masih jauh untuk dicapai.

Transformasi politik bebas rasuah dan berintegriti

Saudara dan saudari yang saya kasihi sekalian,

63. Untuk melangkah ke hadapan dengan lebih yakin dan gagah, Malaysia perlu mempunyai suatu ekosistem budaya, politik dan pengurusan kerajaan yang bebas rasuah dan berintegriti. Pengalaman lalu mengajar kita bahawa budaya politik yang dilingkari amalan rasuah merupakan suatu kemungkaran yang rosak lagi merosakkan.

64. Amalan “ambil apa yang sempat” atau “rembat apa yang dapat” atau “sakau-menyakau” tidak boleh menjadi budaya dalam Perikatan Nasional. Ini budaya yang salah dari segi hukum agama, undang-undang, moral dan etika masyarakat. Amalan ini jika dibiarkan membarah boleh menjadi punca kejatuhan bukan sahaja parti politik, tetapi masyarakat, negara dan tamadun.

65. Saya ingin memetik tulisan YBhg Prof Tan Sri Muhammad Kamal Hassan, seorang sarjana Islam yang dihormati, di dalam bukunya “Corruption and Hypocrisy in Malay Muslim Politics: The Urgency of Moral-Ethical Transformation”. Beliau mengutarakan pandangan bahawa fenomena rasuah politik dan hipokrisi yang menyebabkan kejatuhan pemimpin politik Melayu-Islam dan membawa keaiban kepada ummah di Malaysia akan berterusan kecuali ada, saya petik tulisannya dalam bahasa Inggeris:

First, a major transformation of Muslim political culture, parties and behavior based upon a holistic and overarching ideology that is not based on valorisation of racial origin, ethnicity or language.

Second, a new breed of leaders …. who would be the main drivers for the process of transformation.

Apa yang beliau maksudkan dengan “a holistic and overarching ideology that is not based on valorisation of racial origin, ethnicity or langauge” ialah “the worldview of Tawhid”, iaitu kepercayaan kepada ke-Esaan Allah s.w.t.

66. Profesor Muhammad Kamal Hassan memberikan pandangan yang kritis tetapi jujur mengenai amalan rasuah politik terutamanya dalam kalangan pemimpin Melayu-Islam di Malaysia. Beliau tidak mengatakan rasuah tidak berlaku dalam kelompok ahli politik bukan Melayu-Islam, tetapi tumpuan beliau ialah bagaimana untuk memulihkan budaya dan amalan rasuah yang membarah dalam parti politik Melayu-Islam.

67. Saya bersetuju dengan banyak pandangan beliau di dalam buku ini yang wajar dijadikan bacaan wajib oleh setiap ahli parti anggota Perikatan Nasional dalam usaha untuk mewujudkan budaya politik yang bebas rasuah dan berintegriti. Caranya ialah kembali kepada asas keimanan dan ketuhanan. Do what Allah says is right, not what we think is right. Ingat bahawa Allah s.w.t. sentiasa memerhati perbuatan kita. Ingat bahawa hidup kita di dunia ini hanyalah sementara. Walaupun seseorang yang melakukan amalan mungkar mungkin boleh terlepas hukuman di dunia, tetapi mahkamah keadilan di akhirat adalah sesuatu yang pasti. Ini prinsip yang paling asas dalam mewujudkan budaya dan amalan politik yang bebas rasuah dan berintegriti dalam sesebuah parti politik, masyarakat dan negara.

68. Transformasi budaya politik yang bebas rasuah mesti bermula dari diri kita sendiri dan di dalam parti kita sendiri. Jika dilihat dari sudut yang positif, Perikatan Nasional adalah sebuah gabungan parti politik yang baharu. Kita berpeluang untuk memupuk dan membina budaya politik baharu yang berlandaskan kepatuhan kepada nilai-nilai agama, moral dan etika untuk mewujudkan sebuah budaya politik yang sihat, bebas rasuah dan berintegriti.

69. Saya tahu PAS mempunyai sistem tarbiyyahnya yang tersendiri. Begitu juga BERSATU, sebagai sebuah parti yang baharu, kita telah memulakan siri-siri latihan untuk menerapkan dalam kalangan ahli-ahli suatu sistem nilai yang murni yang mesti menjadi panduan dalam menentukan sikap dan tatakelakuan ahli. Dalam mesyuarat Majlis Pimpinan Tertinggi BERSATU yang lalu, saya telah meminta YBhg Tan Sri Radzi Syeikh Ahmad, Ahli Majlis Pimpinan Tertinggi BERSATU, supaya menggubal buku etika ahli BERSATU sebagai kitab rujukan setiap ahli mengenai panduan etika dan moral sebagai ahli BERSATU. Walaupun kita telah ada kod etika ahli, tetapi buku ini akan memperincikan setiap kod etika itu dari segi hubung kaitnya dengan nilai agama dan moral yang mesti dijadikan panduan oleh setiap ahli. Saya percaya parti GERAKAN, STAR dan SAPP juga mempunyai panduan etika dan moral untuk setiap ahli.

70. Saya mahu subjek transformasi politik yang bebas rasuah dan berintegriti ini menjadi agenda utama Perikatan Nasional yang boleh dibahas dengan lebih lanjut di dalam konvensyen ini dan dikemukakan syor-syor untuk diteliti oleh Majlis Tertinggi Perikatan Nasional dan diambil tindakan susulan.

71. Saya sedar bahawa terdapat garis pemisah yang amat kabur antara pendanaan politik dan rasuah. Justeru, dalam usaha untuk melaksanakan transformasi politik bagi mewujudkan budaya politik yang bebas rasuah dan berintegriti, saya berpandangan sebuah Akta Pendanaan Politik wajar digubal. Sebuah jawatankuasa di peringkat Perikatan Nasional boleh ditubuhkan untuk mengkaji cadangan ini dengan lebih terperinci sebelum dikemukakan kepada kerajaan.

72. Saya juga memerhatikan perkembangan yang positif mutakhir ini berhubung kebebasan badan kehakiman di negara kita. Beberapa dekad yang lalu, kebebasan badan kehakiman di Malaysia merupakan suatu topik yang hangat dibicarakan di dalam negara dan di luar negara. Dalam tahun-tahun 80-an, pernah berlaku krisis yang serius antara badan eksekutif dan badan kehakiman di negara kita. Kebebasan badan kehakiman dipersoalkan oleh sebab wujud dakwaan campurtangan oleh badan eksekutif dalam urusan mahkamah.

73. Namun, selepas itu telah berlaku perubahan-perubahan yang positif berhubung kebebasan badan kehakiman di negara kita. Hakim-hakim dilindungi oleh undang-undang dan Perlembagaan Persekutuan dalam menjalankan tugas dan fungsi mereka menegakkan keadilan.

74. Sebagai sebuah parti yang bertunjangkan integriti sebagai landasan perjuangan, adalah menjadi prinsip Perikatan Nasional untuk menjunjung kebebasan badan kehakiman dan kedaulatan undang-undang selaras dengan Perlembagaan Persekutuan dan Prinsip Rukun Negara. Tidak adil bagi mana-mana parti politik untuk mempersoalkan kebebasan badan kehakiman, apa lagi membuat ugutan terhadap para hakim, apabila pemimpin mereka dijatuhkan hukuman. Akurlah dengan keputusan mahkamah.

Penghargaan kepada menteri-menteri dan kerajaan negeri Perikatan Nasional

Saudara dan saudari yang saya kasihi sekalian,

75. Saya percaya Menteri-Menteri dan Kerajaan-Kerajaan Negeri di bawah Perikatan Nasional telah melakukan yang terbaik dalam menyampaikan perkhidmatan kepada rakyat dan negara. Untuk itu, saya ingin mengambil kesempatan ini untuk merakamkan penghargaan di atas pencapaian-pencapaian yang telah terhasil.

76. Saya telah rakamkan penghargaan dan tahniah kepada YB Datuk Seri Mohamed Azmin Ali, Menteri Kanan MITI atas kejayaan menarik pelaburan ke Malaysia di awal ucapan saya tadi.

77. Seterusnya saya ingin rakamkan ucapan tahniah kepada YB Datuk Dr Radzi Jidin, Menteri Kanan Pendidikan, yang telah memberikan tumpuan sepenuh masa kepada usaha menjamin akses murid kepada pendidikan sepanjang tempoh pandemik menerusi Pengajaran dan Pembelajaran di Rumah (PdPR), saluran Didik TV dan platform Digital Educational Learning Initiative Malaysia. Cabaran selepas pandemik tentunya lebih hebat di mana murid-murid memerlukan suatu tempoh masa untuk catch-up dalam pembelajaran serta menyesuaikan diri dengan kaedah pembelajaran secara hybrid atau pun bersemuka sepenuhnya. Walau apa pun cabarannya, pendidikan mestilah dijadikan fokus utama kerajaan dalam menyediakan modal insan yang berdaya saing yang boleh memacu pembangunan dan kemajuan negara di masa hadapan, lebih-lebih lagi dalam rangka kita untuk menstruktur semula ekonomi dalam era Industri 4.0 yang sememangnya memerlukan tenaga kerja yang berdaya saing, berilmu pengetahuan dan berkemahiran tinggi.

78. Tahniah juga kepada YB Datuk Seri Rina Harun, Menteri Pembangunan Wanita dan Kebajikan Masyarakat, di atas kejayaan menggubal Undang-Undang Anti Gangguan Seksual, pelaksanaan Program Wanita Bangkit, Skuad WAJA, MyKasih Kapital, Kit Asas Kebersihan Wanita (Kit-Seri), Bantuan Khas Ibu Tunggal, Kempen Kesedaran Kanser Reproduktif Wanita dan Penubuhan Majlis Wanita Negara. Perikatan Nasional memandang tinggi peranan wanita di dalam pembangunan negara dan prihatin akan kebajikan kaum wanita. Semoga dengan penggubalan undang-undang untuk melindungi hak wanita dan pelaksanaan program-program untuk memelihara kebajikan kaum wanita di bawah Kementerian Pembangunan Wanita dan Kebajikan Masyarakat pimpinan YB Datuk Seri Rina selaku Menteri telah membantu untuk memartabatkan kedudukan kaum wanita di negara ini.

79. Saya juga ingin mengucapkan tahniah kepada YB Datuk Seri Ahmad Faizal Azumu, Menteri Belia dan Sukan atas pencapaian cemerlang atlet-atlet negara dalam beberapa temasya sukan di peringkat antarabangsa baru-baru ini. Saya berharap pembangunan sukan di Malaysia akan terus menyerlah di bawah kepimpinan Datuk Seri Ahmad Faizal. Begitu juga dengan program-program kepimpinan belia dan latihan kemahiran untuk belia yang mesti diberikan tumpuan utama dalam usaha kita untuk menggilap bakat anak muda di negara ini sebagai penyumbang besar kepada pembangunan dan kemajuan negara di masa hadapan.

80. Saya juga ingin mengucapkan tahniah kepada YB Datuk Seri Hamzah Zainuddin, Menteri Dalam Negeri, di atas kejayaan menggubal Akta Suruhanjaya Bebas Tatakelakuan Polis 2020 dan pelanjutan tempoh kuatkuasa Sub-Seksyen 4(5) Akta Kesalahan Keselamatan (Langkah-Langkah Khas) 2012 yang telah diluluskan oleh Parlimen dalam sidang yang lalu. Saya memuji tindakan tegas pasukan keselamatan di bawah Kementerian Dalam Negeri dalam mencegah jenayah dan memelihara keselamatan negara yang merupakan suatu elemen penting dalam memberikan rasa selamat kepada rakyat.

81. Saya juga ingin mengucapkan tahniah kepada YB Datuk Tuan Ibrahim Tuan Man, Menteri Alam Sekitar dan Air di atas usaha-usaha pihak kementerian untuk melestarikan alam sekitar di Malaysia. Secara khusus saya menghargai usaha-usaha yang dilaksanakan oleh KASA di bawah kepimpinan Datuk Tuan Ibrahim dalam membantu menyelesaikan masalah air di negeri Kelantan. Ini termasuk melaksanakan projek penggantian paip-paip lama dan meningkatkan kadar liputan bekalan air di Kelantan dengan peningkatan kapasiti pengeluaran air terawat keseluruhan sebanyak 40 juta liter sehari (JLH) menerusi pelaksanaan empat projek Loji Rawatan Air (LRA) di negeri Kelantan.

82. Saya juga ingin merakamkan penghargaan kepada YB Datuk Seri Takiyuddin Hassan, Menteri Tenaga dan Sumber Asli, yang telah berjaya menyelesaikan krisis bekalan bahan api untuk penjanaan elektrik negara dengan meningkatkan hubungan dan membuat perjanjian dengan Indonesia bagi pembekalan arang batu, memperkenalkan beberapa teknologi dan inisiatif terkini yang lebih mesra alam untuk penjanaan tenaga elektrik masa hadapan negara seperti turbin gas tersedia hidrogen, program peluasan solar tenaga hijau untuk kegunaan industri dan domestik, dan memperkenalkan polisi tidak membenarkan eksport tenaga boleh baharu (renewable energy) ke luar negara yang merupakan suatu dasar strategik untuk Malaysia menuju negara rendah karbon.

83. Saya juga mengucapkan tahniah kepada YB Datuk Seri Ronald Kiandee, Menteri Pertanian dan Industri Makanan khususnya di atas usaha-usaha yang dilakukan oleh pihak kementerian untuk memastikan jaminan keselamatan makanan negara (food security) di Malaysia sentiasa berada di tahap yang terbaik menusi pelaksanaan Dasar Keselamatan Makanan Kebangsaan. Sektor pertanian adalah satu sektor yang amat penting kepada negara kita dan saya berharap MAFI di bawah kepimpinan Datuk Seri Ronald akan dapat terus memajukan sektor pertanian negara dengan penggunaan teknologi baharu yang dapat meningkatkan mutu dan produktiviti hasil pertanian.

84. Saya juga ingin mengucapkan tahniah kepada YB Datuk Haji Idris bin Ahmad, Menteri di Jabatan Perdana Menteri (Hal Ehwal Agama) di atas usaha-usaha yang dilakukan untuk memartabatkan kedudukan Islam sebagai Agama Persekutuan dan menyebarkan syiar Islam menerusi pelbagai program yang dilaksanakan oleh Jabatan Kemajuan Islam Malaysia (JAKIM).

85. Saya juga mengucapkan tahniah kepada YB Datuk Saifuddin Abdullah, Menteri Luar, atas usaha-usaha yang dilakukan untuk memperkukuhkan hubungan dua hala Malaysia dengan negara-negara luar dan meningkatkan hubungan kerjasama multi-lateral khususnya dengan negara-negara serantau untuk memelihara kepentingan Malaysia dalam hubungan serantau dan antarabangsa. Saya juga mengucapkan tahniah kepada Datuk Saifuddin yang telah menyuarakan pendirian tegas Malaysia berhubung konflik di Myanmar baru-baru ini.

86. Saya juga ingin merakamkan penghargaan kepada YB Datuk Seri Mustapa Mohamed, Menteri di Jabatan Perdana Menteri (Ekonomi) di atas kejayaan menyediakan Rancangan Malaysia Ke-12, penubuhan myDigital Corporation dan Rangka Tindakan Ekonomi Digital Malaysia, melancarkan National Oil and Gas Services and Equipment Industry Blueprint, menggubal Dasar Revolusi Perindustrian Keempat (4IR) Negara dan melaksanakan Pelan Pemulihan FELDA yang melibatkan penstrukturan semula kewangan FELDA melalui pemberian sukuk bernilai RM9.9 bilion dan penyelarasan hutang pinjaman peneroka berjumlah RM8.3 bilion yang memanfaatkan 112, 638 orang peneroka. Ini adalah antara sumbangan besar Kerajaan Perikatan Nasional kepada FELDA dan peneroka FELDA di seluruh negara.

87. Saya juga ingin merakamkan penghargaan kepada YB Datuk Dr Abdul Latiff Ahmad, Menteri di Jabatan Perdana Menteri (Tugas-Tugas Khas) khususnya di atas usaha-usaha yang telah dilakukan dalam pengurusan bencana negara dan penyaluran bantuan kepada mereka yang terjejas.

88. Saya juga ingin mengucapkan tahniah kepada Kerajaan Negeri Kelantan di bawah pimpinan YAB Dato’ Bentara Kanan Ustaz Dato’ Haji Ahmad bin Yaakob di atas kejayaan Kerajaan Negeri Kelantan melaksanakan 82 peratus daripada akujanji di dalam Manifesto PRU-14 sehingga bulan Mei 2022. Ini adalah suatu pencapaian yang membarangsangkan dan boleh dikatakan on-track kerana ianya dicapai dalam tempoh 4 tahun daripada keseluruhan 5 tahun tempoh penggal pilihan raya. Saya percaya dalam tempoh masa yang masih berbaki, Kerajaan Negeri Kelantan akan berjaya melaksanakan 100% janji di dalam manifesto, insyaAllah.

89. Saya juga ingin mengucapkan tahniah kepada YAB Datuk Seri Dr Samsuri Ahmad, Menteri Besar Terengganu, di atas kejayaan Kerajaan Negeri Terengganu melaksanakan dasar dan inisiatif prihatin rakyat termasuk menyediakan tapak rumah atau rumah untuk rakyat negeri Terengganu yang layak. Saya dimaklumkan sebanyak 18,124 lot tanah telah diluluskan di bawah Rancangan Tanah Berkelompok Tapak Rumah, menyediakan wad kelas 3 secara percuma di 6 buah hospital kerajaan dengan peruntukan sebanyak RM4.2 juta, menyediakan bantuan lesen motosikal bernilai RM300 untuk belia berumur 16-40 tahun, mewujudkan 16,000 peluang pekerjaan baharu sehingga bulan Jun 2022, memperuntukkan RM50 juta di bawah Tabung Pinjaman Perumahan Rakyat untuk membantu golongan B40 membina rumah di atas tanah sendiri, dan menyediakan kad sejahtera dengan nilai bantuan RM500 setahun kepada 18,991 orang penerima untuk mereka mendapatkan perkhidmatan kesihatan.

90. Ketika saya jadi Perdana Menteri dulu, Datuk Seri Dr Samsuri datang berjumpa saya. Beliau kata di zaman PH bayaran tunai Petroleum kepada Kerajaan Negeri Terengganu dipotong 25% dan bayarannya selalu lewat. Saya buat keputusan setuju bayaran tunai petroleum kepada Kerajaan Negeri Terengganu dibayar 100% tanpa ada potongan. Ini juga adalah antara sumbangan besar Kerajaan Perikatan Nasional kepada rakyat Negeri Terengganu.

91. Saya juga ingin mengucapkan tahniah kepada YAB Datuk Seri Muhammad Sanusi Md Nor, Menteri Besar Kedah, yang telah berjaya mentadbir negeri Kedah dengan baik sejak peralihan kepimpinan kerajaan negeri pada tahun 2020 yang lalu. Kejayaan mentadbir negeri Kedah dengan cekap ini terbukti apabila Kedah berjaya mencatatkan pelaburan yang diluluskan bernilai RM20 bilion pada suku kedua tahun ini yang saya diberitahu merupakan angka tertinggi di Malaysia setakat ini. Kejayaan ini pastinya akan dapat membantu mewujudkan peluang-peluang pekerjaan baharu kepada rakyat di negeri Kedah dan meningkatkan hasil negeri yang boleh disalurkan kepada rakyat menerusi pelbagai program dan inisiatif prihatin rakyat.

92. Saya juga ingin mengucapkan tahniah kepada YAB Datuk Seri Panglima Hajiji bin Haji Noor, Ketua Menteri Sabah di atas kejayaan meningkatkan kutipan hasil negeri Sabah sebanyak RM5.4 bilion pada tahun 2021. Ini adalah kali pertama dalam sejarah Sabah sejak merdeka dan membentuk Persekutuan Malaysia pada tahun 1963, hasil negeri Sabah melepasi paras RM5 bilion.

93. Saya masih ingat kali pertama saya mengadakan perbincangan dengan Datuk Seri Panglima Hajiji sebagai Ketua Menteri Sabah melalui sidang maya. Antara permintaan beliau kepada saya selaku Perdana Menteri pada waktu itu ialah supaya Petronas menunaikan sepenuhnya tanggungjawab membayar Cukai Jualan Negeri, iaitu cukai yang baharu diperkenalkan oleh negeri Sabah untuk produk berasaskan minyak dan gas. Saya usahakan sebaiknya permintaan tersebut dan Alhamdulillah, saya gembira bila mendapat laporan bahawa Cukai Jualan Negeri yang dibayar oleh Petronas adalah antara penyumbang utama peningkatan hasil Negeri Sabah bagi tahun 2021.

94. Saya juga ingin merakamkan ucapan tahniah kepada kepimpinan Negeri Sabah kerana dengan peningkatan hasil tersebut, Kerajaan Negeri sabah telah dapat melaksanakan inisiatif prihatin rakyat seperti Rumah Mesra Sabah Maju Jaya (SMJ). Di bawah inisiatif ini, Kerajaan Negeri Sabah akan menyediakan 1,500 Rumah Mesra SMJ setiap tahun untuk rakyat dalam kategori miskin dengan anggaran kos RM125 juta setiap tahun.

95. Semua pencapaian ini membuktikan bahawa Perikatan Nasional mampu untuk mentadbir negara dan negeri dengan baik dan cemerlang sekiranya diberikan mandat oleh rakyat dalam PRU-15 nanti, insyaAllah.

Perpaduan di dalam PN dan persiapan menghadapi Pilihan Raya Umum Ke-15

Saudara dan saudari yang saya kasihi sekalian,

96. Kekuatan sesebuah parti politik terletak pada perpaduan dalam kalangan ahli-ahli. Sebagai parti gabungan yang menggabungkan parti-parti politik, kekuatan Perikatan Nasional terletak pada perpaduan dalam kalangan parti-parti anggota, iaitu BERSATU, PAS, GERAKAN, SAPP dan STAR Sabah.

97. Perpaduan ini hendaklah dibina di atas perkongsian prinsip perjuangan yang sama dan rasa saling hormat menghormati antara parti-parti anggota. Di dalam Perikatan Nasional, tidak ada parti abang besar atau parti adik kecil. Semuanya adalah sama dan menerima layanan sama rata. Apa-apa keputusan yang hendak dibuat juga mesti melalui proses musyawarah di dalam Majlis Tertinggi Perikatan Nasional yang mana setiap parti mempunyai wakil di dalamnya. Semua bebas untuk bersuara dan memberikan pandangan. Tidak ada mana-mana parti yang boleh memaksa pandangannya diterima oleh parti-parti lain.

98. Saya percaya Perikatan Nasional sebagai sebuah gabungan parti-parti politik yang diasaskan atas perkongsian prinsip perjuangan yang sama dan dibina atas semangat saling hormat-menghormati serta layanan sama rata antara parti-parti anggota, akan menjadi sebuah gabungan politik yang mantap, kukuh dan utuh. Apa lagi jika pemimpin dan ahli-ahlinya bersatu hati dan berganding bahu bersama-sama untuk memberi khidmat yang terbaik kepada rakyat dan negara.

99. Tujuan sebuah parti politik ditubuhkan tentulah untuk menyertai pilihan raya dan membentuk kerajaan. Kita tahu bahawa pilihan raya umum ke-15 akan diadakan selewat-lewatnya pada tahun hadapan, walaupun kita dengar ura-ura berkemungkinan ianya diadakan dalam masa terdekat. Semasa kita berhimpunan di sini, pihak di sebelah sana juga berhimpun. Dengar katanya nak desak Perdana Menteri supaya bubar Parlimen lebih awal.

100. Kalau mengikut perjanjian antara Perikatan Nasional dan Perdana Menteri yang saya dan Perdana Menteri tandatangan, bila Perdana Menteri nak tentukan tarikh pilihan raya, beliau kena runding dengan kita dulu kerana kita juga adalah sebahagian daripada kerajaan. Tak tahu lah saya samada Perdana Menteri masih ingat adanya perjanjian itu.

101. Walau apa pun, kita bersedia untuk menghadapi pilihan raya pada bila-bila masa. Kalau ikut adat kebiasaannya pun, kita telah masuk ke tahun terakhir bagi penggal pilihan raya ini. Jadi kalau esok Perdana Menteri menghadap Kebawah Duli Yang Maha Mulia Seri Paduka Baginda Yang Di-Pertuan Agong untuk mohon perkenan bagi membubarkan Parlimen, kita anak jantan sedia masuk gelanggang!

102. Saya baca kenyataan Presiden UMNO merangkap Pengerusi Barisan Nasional. Dia kata pilihan raya mesti diadakan pada tahun ini bukan tahun depan. Kalau tunggu tahun depan, Barisan Nasional mungkin akan kalah. Saya seronok baca kenyataan ini. Maknanya, mereka tu taklah kuat sangat.

103. Kita juga dapat laporan bahawa kepercayaan rakyat terhadap BN makin merosot. Apatah lagi tujuan desakan supaya pilihan raya diadakan lebih awal adalah semata-mata untuk mendapatkan kembali kuasa bagi menyelamatkan pihak-pihak tertentu daripada hukuman mahkamah. Saya tidak fikir rakyat Malaysia akan membiarkan perkara ini berlaku. Jadi samada pilihan raya tahun ini atau tahun depan, bagi kita sama saja. Prinsip kita ialah lawan yang mungkar, pilih integriti dan terus prihatin kepada rakyat kerana itu lah tujuan kita berada di dalam wadah Perikatan Nasional.

104. Sudah tiba masanya untuk kita memalu gendang perang dan mempersiapkan bala tentera kita dengan segala kekuatan bagi melawan musuh. Yang penting dalam peperangan ini ialah wahdah – iaitu kesatuan antara kita.

105. Apabila kita mempunyai kesatuan baik dalam pemikiran, tindakan dan tujuan kita, maka mudah lah kita mengatur gerakerja bagi memenangi pilihan raya. Kita telah tunjukkan kesatuan ini di dalam pilihan raya negeri Sabah, Melaka dan Johor. Walaupun keputusan pilihan raya negeri Melaka dan Johor tidak memihak kepada kita, tetapi kita telah memperolehi peningkatan sokongan yang ketara daripada pengundi dan gerakerja kita semakin tersusun dan lancar.

106. Marilah kita bersama-sama perbaiki prestasi kita. Marilah kita semarakkan bara perjuangan Perikatan Nasional untuk memikat hati rakyat supaya bersama-sama kita untuk membentuk sebuah kerajaan yang lebih prihatin rakyat, berintegriti dan bersih daripada amalan rasuah dan salah guna kuasa.

107. Marilah kita bersama-sama berdoa ke hadrat Allah s.w.t. semoga perjuangan kita ini diberkati dan dirahmati oleh-Nya dan semua kerja kebaikan kita diberikan ganjaran oleh Allah s.w.t.

108. Sempena bulan kemerdekaan ini, saya juga ingin mengucapkan selamat menyambut Hari Kebangsaan ke-65 kepada semua hadirin dan seluruh rakyat Malaysia.

109. Dengan lafaz Bismillahirrahmanirrahim, saya dengan sukacitanya merasmikan Konvensyen Perikatan Nasional 2022 dan sambutan Ulang Tahun Perikatan Nasional Kedua.

Perikatan….Nasional!
Perikatan….Nasional!
Perikatan….Nasional!

Tan Sri Muhyiddin Yassin
Pengerusi Perikatan Nasional
Presiden Bersatu

27 Ogos 2022


Using the police to protect the Prime Minister from criticism is unlawful & despotic

We refer to the police announcement yesterday that they have opened an investigation for criminal defamation under section 500 of the Penal Code against Perikatan Nasional chairman, Muhyiddin Yassin for alleged defamatory statements against the Prime Minister, Anwar Ibrahim.

The offence carries a prison sentence.

LFL finds it appalling and undemocratic that such a police report was made in the first place by the PM’s own political secretary. Clearly the police report could not have been made without Anwar’s approval.

And the purpose of the police report is clearly to silence criticism against Anwar by his political opponent Muhyidin Yassin and potentially others who choose to criticise Anwar.

It is unlawful, unconstitutional and tyrannical for the PM or any government minister to rely upon the machinery of the enforcement authorities to clamp down on any speech that “creates a negative perception” of their leadership, as claimed by Anwar’s political secretary.

If the Prime Minister or anyone in the government feels that they have been defamed, there is recourse in the civil courts that is available to clear their name.

In our democracy, the PM has no special status under the law different from ordinary citizens. It is unlawful for him to utilize the police to defend his reputation.

Has Anwar Ibrahim forgotten that during the Najib era, the then opposition Pakatan Harapan was at the receiving end of similar police investigations for criticism of then Prime Minister Najib? Have Anwar and his political coalition learnt nothing from the persecution they were then subjected to?

This sets a dangerous precedent for our country as similar action can be taken against anyone else who expresses dissent against the PM or the government or any of its ministers.

This renders meaningless the right to freedom of expression of the people guaranteed under article 10(1)(a) of the Federal Constitution and endangers our civil liberties.

We remind the government that the police are not here to protect the image or reputation of the Prime Minister or the government that he leads. Their job is to keep the public safe from crime and maintain public order. A mature and democratic government publicly responds to and answers criticism, instead of trying to jail critics.

Therefore, as leader of a democratic nation who respects the rule of law, Prime Minister Anwar Ibrahim must direct his political secretary to withdraw the police report with immediate effect as it is a matter for the civil courts.

Meanwhile, the police must halt any criminal investigation for the alleged defamatory statements immediately as it is not their job to protect the PM’s reputation.

Issued by:

Zaid Malek
Director Lawyers for Liberty.


Salahuddin Ayub meninggal dunia

Menteri Perdagangan Dalam Negeri dan Kos Sara Hidup, Datuk Seri Salahuddin Ayub disahkan meninggal dunia sebentar tadi selepas menjalani pembedahan akibat pendarahan otak, pagi semalam.

Allahyarham menghembuskan nafasnya yang terakhir di Hospital Sultanah Bahiyah (HSB) Alor Setar, Kedah pada jam 9.23 malam.

“Dukacita dimaklumkan ketua keluarga kami, Salahuddin Ayub telah menghadap Ilahi pada pada 9.23 malam, 23 Julai 2023,” kata anaknya, Siti Fatihah melalui satu hantaran di Facebook, sebentar tadi.

Sementara itu, setiausaha akhbarnya, Syakirin Husnal dalam satu kenyataan memaklumkan jenazah Allahyarham sedang diuruskan untuk dihantar pulang ke rumah ibu Allahyarham di Kampung Serkat (Kopi Tenggek), Tanjung Piai, Johor.

Semalam, Allahyarham dikejarkan ke wad kecemasan HSB kira-kira jam 10.15 malam Jumaat.

Allahyarham mendapat rawatan setelah mengalami mual dan muntah-muntah sebelum disahkan mengalami pendarahan otak oleh doktor pakar.

Allahyarham kemudiannya dilaporkan selamat menjalani pembedahan pagi semalam dan berada dalam keadaan stabil.


Papan iklan calon di Kuala Selangor jadi sasaran vandalisme

Selepas seminggu kempen Pilihan Raya Umum Ke-15 (PRU-15) berlangsung tanpa sebarang insiden kecoh, namun tinjauan mendapati terdapat juga papan iklan calon yang menjadi sasaran vandalisme pihak tidak bertanggungjawab.

Beberapa kawasan Parlimen yang dikenal pasti menjadi lokasi panas, terdapat aduan papan iklan calon yang dirosakkan sama ada secara atau tidak sengaja oleh penyokong parti politik.

Antara laporan diterima, papan iklan calon Barisan Nasional (BN) di Kuala Selangor turut menjadi sasaran vandalisme apabila ditumbangkan dan dirosakkan, namun dalang yang merosakkan masih belum berjaya ditangkap.

Menurut laporan, terdapat kemungkinan papan iklan yang dirosakkan tersebut berunsur sabotaj oleh pihak penyokong parti lawan yang tidak mahu poster calon, Tengku Datuk Seri Zafrul Tengku Abdul Aziz.

Untuk rekod, Zafrul membuat penampilan sulungnya atas pentas politik bertanding di kerusi Parlimen Kuala Selangor.

Beliau berdepan saingan empat penjuru di Kuala Selangor.

Selain itu, terdapat aduan juga bendera parti BN banyak jatuh dari jalan Kuala Selangor menghala ke Pekan Batang Berjuntai, bagaimanapun bendera parti lawan tidak terusik.


Bukit Aman ambil keterangan pihak terkait ajaran mimpi terakhir

Polis telah mengambil keterangan seorang wanita dikenali sebagai ‘Sittah Annur’ yang dikaitkan dengan ajaran sesat Perjalanan Mimpi Yang Terakhir (PMYT), semalam.

Bernama memetik sumber memberitahu, sepasukan anggota polis mengambil keterangan Sittah Annur atau nama sebenarnya Masitah Ab. Jalar di rumahnya di Selangor.

Memetik laporan itu, selain Sittah Annur, suaminya dan pengikut-pengikut rapatnya turut dirakam percakapan dan keterangan bagi meneliti dan memastikan kebenaran pelbagai dakwaan yang dibuatnya.

“Namun, adalah jelas bahawa tindakan beliau ini telah menimbulkan kegusaran umum dan mengganggu-gugat ketenteraman awam serta boleh dikenakan tindakan keras di bawah undang-undang yang berkaitan,” katanya.

Beliau berkata setakat ini, perhubungan wanita itu dengan para pengikutnya adalah secara maya (melalui media sosial) dan tiada pertemuan secara fizikal.

Sumber berkata pihaknya juga telah mengenal pasti identiti sebenar Sittah Annur dan sedang memantau pergerakannya.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya bagi mencari imam Mahdi untuk melawan musuh.

Wanita berkenaan juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan.

Semalam, Ketua Polis Negara Datuk Seri Acryl Sani Abdullah Sani menyatakan isu dan kegiatan wanita berkenaan masih dalam kawalan dan PDRM tidak boleh terburu-buru ketika melakukan siasatan kerana perlu mengumpul maklumat lengkap serta siasatan yang melibatkan jabatan lain termasuk jabatan agama Islam.


Muncul satu lagi kumpulan penentang kumpul SD lawan Zahid

Wujud satu lagi kumpulan mengumpulkan tandatangan surat akuan bersumpah (SD) bertujuan untuk melawan Presiden UMNO, Datuk Seri Ahmad Zahid Hamidi yang didakwa menjadi ejen kepada Ketua Pembangkang, Datuk Seri Anwar Ibrahim dalam mengumpulkan SD dikalangan Ahli-Ahli Parlimen Barisan Nasional (BN).

Perkara itu didedahkan Ahli Parlimen Padang Rengas, Datuk Seri Mohamed Nazri Aziz yang menggerakan satu lagi langkah mengumpulkan SD daripada Ahli Parlimen BN dan setakat ini berjaya mendapatkan tandatangan 25 daripada 41 wakil rakyat BN untuk menyokong Datuk Seri Hishammuddin Tun Hussein.

“Saya boleh sahkan perkara itu kerana saya sendiri yang mengusahakannya sejak dua minggu lalu, setelah kita dimaklumkan Yang di-Pertuan Agong (YDPA) akan memanggil ketua-ketua parti sekali lagi ke Istana Negara bermula 9 Jun lalu.

“Tujuannya disebabkan kami sudah hilang keyakinan terhadap ketelusan Presiden UMNO, Datuk Seri Ahmad Zahid Hamidi mewakili parti sewaktu dipanggil menghadap YDPA tempoh hari,” katanya dipetik.

Mengulas lanjut, tegasnya usaha itu bukanlah bertujuan untuk menukar Perdana Menteri (PM) sebagaimana didakwa segelintir pihak.

“Kita mahu memberi mandat kepada Ahli Parlimen Sembrong berkenaan bagi menjadi jurucakap kepada 25 ahli Parlimen BN sekiranya dipanggil menghadap YDPA.

Jelas beliau, gerakan kumpul SD itu atau lebih dianggap ‘akuan mandat ahli-ahli Parlimen BN’ adalah bertujuan menjelaskan pendirian sebenar mereka berhubung sokongan terhadap Ketua Pembangkang, Datuk Seri Anwar Ibrahim kepada YDPA.

Beliau berkata demikian sewaktu diminta mengulas kenyataan Setiausaha Agung UMNO, Datuk Seri Ahmad Maslan yang mengakui ada usaha mengumpul SD dalam kalangan ahli Parlimen bagi mendapatkan sokongan mengambil alih kerajaan.

Mengulas lanjut punca 25 ahli Parlimen BN hilang keyakinan terhadap Ahmad Zahid, Mohamed Nazri mendedahkan tindakan Presiden UMNO yang mengemukakan surat sokongan Ahli Parlimen UMNO menyokong Anwar menjadi PM baharu sewaktu menghadap YDPA pada bulan September tahun lalu, amat mengecewakan mereka.

Jelas beliau, keputusan itu dibuat Ahmad Zahid tanpa pengetahuan majoriti Ahli Parlimen BN, sekali gus menimbulkan rasa curiga ahli-ahli Parlimen berkenaan.

“Berikutan itu, kami bersetuju memberi mandat kepada Hishammuddin untuk menjadi jurucakap ahli-ahli Parlimen BN bagi memberi penegasan sebenar bahawa kami tidak pernah dan tidak akan menyokong Anwar sebagai PM.

“Sekali lagi saya tegaskan usaha kumpul SD itu bukan bertujuan untuk jatuhkan PM, Tan Sri Muhyiddin Yassin atau tukar kerajaan baharu.

“SD itu sudah diserahkan kepada Hishammuddin setelah dikumpulkan, namun sama ada beliau telah dipanggil untuk menyerahkannya kepada Yang di-Pertuan Agong…saya tidak pasti,” katanya.

Ditanya sama ada terdapat usaha mengumpul tandatangan SD ahli Parlimen daripada kem Pakatan Harapan (PH), Mohamed Nazri menegaskan beliau tidak tahu-menahu mengenainya.

“Itu saya tidak tahu. Gerakan kita hanyalah untuk menjelaskan pendirian sebenar ahli-ahli Parlimen BN kepada Yang di-Pertuan Agong dan menolak sokongan kepada Anwar untuk menjadi PM,” katanya.

Sementara itu, sumber ahli Majlis Kerja Tertinggi (MKT) UMNO mendedahkan kem blok pembangkang diketuai Anwar sendiri difahamkan turut melaksanakan gerakan mengutip tandatangan SD bagi membolehkan beliau menjadi Perdana Menteri.

Dakwa pemimpin UMNO berkenaan, kutipan SD ahli-ahli Parlimen kemudiannya dipersembahkan Ahli Parlimen Port Dickson itu terhadap YDPA sewaktu sesi pertemuan Seri Paduka Baginda dengan ketua-ketua parti politik di Istana Negara bermula 9 Jun lalu.

“Saya difahamkan Anwar mempersembahkan SD mengandungi tandatangan 115 ahli Parlimen termasuk ahli-ahli Parlimen UMNO kepada YDPA, dengan harapan beliau diangkat menjadi PM baharu.

“Bagaimanapun, kami dimaklumkan Istana Negara kemudiannya melakukan verifikasi SD berkenaan dan mendapati berlaku pertindihan tandatangan ramai ahli Parlimen dengan sebuah lagi SD dikemukakan Hishammuddin.

“Secara mudahnya, gerakan kutipan satu lagi SD daripada ahli-ahli Parlimen kerajaan sebenarnya bertujuan mempertahankan Muhyiddin dan menghalang cita-cita Anwar daripada menjadi PM,” katanya.


Campur tangan politik dalam penyiasatan, pendakwaan dan penghakiman

Dulu, apabila seseorang itu ditangkap atau dituduh kerana sesuatu kesalahan, misalnya mencuri, adik-beradiknya mengatakan dia dianiaya.

Sekarang, apabila seorang pemimpin politik dihadapkan ke mahkamah kerana berpuluh-puluh kesalahan yang melibatkan berjuta-juta, malah berbilion ringgit dia dan penyokongnya mengatakan dia adalah mangsa pendakwaan terpilih (selective prosecution) oleh musuh politiknya.

Dalam misalan pertama, ia merupakan satu percubaan untuk menunjukkan saudara mara mereka tidak bersalah tetapi ada orang yang sakit hati terhadapnya dan mengada-adakan pertuduhan itu. Mereka tidak faham mengenai pembahagian kuasa dalam penyiasatan, pendakwaan dan penghakiman dan lebih penting lagi, bagaimana ia dilaksanakan. Mereka menyalahkan polis.

Dalam misalan kedua, orang-orang yang terlibat terdiri daripada pemimpin-pemimpin politik, malah pemimpin-pemimpin (atau bekas-bekas pemimpin) kerajaan. Mereka mengetahui mengenai pembahagian kuasa itu, tetapi mereka percaya bahawa pemimpin-pemimpin politik, apabila berkuasa, boleh mengarahkan jabatan-jabatan berkenaan melakukan apa yang dikehendaki mereka.

Ini termasuklah untuk mendakwa atau tidak mendakwa musuh politik mereka atau untuk tidak meneruskan pendakwaan, malah mendapatkan pengampunan terhadap diri mereka atau pemimpin-pemimpin parti mereka.

Bagi pekerja-pekerja pemimpin-pemimpin itu, sama ada mereka tahu atau tidak, mereka perlu membela majikan mereka.

Bagi penyokong-penyokong mereka pula, di peringkat atas, ada yang tahu hal sebenar tetapi terhutang budi kepada pemimpin-pemimpin itu atau kepentingan diri memerlukan mereka terus memberi sokongan kepada pemimpin-pemimpin itu. Maka, mereka pun menyokong alasan yang diberi itu atau, paling kurang, tidak bersuara mengenainya.

Di peringkat lebih bawah, ada yang percaya bulat-bulat apa yang dikatakan oleh pemimpin-pemimpin mereka itu dan pekerja-pekerja mereka. Tidak kurang yang terus memberi sokongan kerana mengharapkan sesuatu yang bersifat material.

Kita boleh memaafkan kenaifan kumpulan pertama kerana mereka tidak memahami sistem perundangan dan kehakiman.

Tetapi, lainlah pula dengan kumpulan kedua, terutama sekali peringkat atas. Mereka tahu peranan ketiga-tiga jabatan itu. Tetapi, manakala mereka, setakat yang saya tahu, tidak berani mengarah hakim-hakim atau mempengaruhi mereka secara terus untuk membuat sesuatu keputusan seperti mana yang mereka mahu, mereka nampak seolah-olah berpendapat bahawa pemimpin-pemimpin politik boleh berbuat demikian mengenai penyiasatan dan pendakwaan apabila mereka berkuasa.

Dalam kata-kata lain, mereka beranggapan bahawa Perdana Menteri, khususnya, boleh mengarah atau mempengaruhi penyiasat (polis dan SPRM) untuk menyiasat atau tidak menyiasat sesuatu kes terhadap seseorang dan mengarah atau mempengaruhi pendakwa raya membuat atau tidak membuat pertuduhan terhadap seseorang atau, untuk tidak meneruskan pendakwaan terhadap seseorang.

Eloklah disebut terlebih dahulu peranan ketiga-tiga jabatan itu.

Kita mulakan dengan penyiasatan.

Dalam perbincangan ini kita tumpukan kepada kesalahan rasuah, pecah amanah dan penyalahgunaan kuasa. Tanpa menyebut secara detail, apabila mendapat maklumat, tidak semestinya melalui laporan polis, polis atau SPRM hendaklah memulakan siasatan. Tidak ada salahnya bagi seorang Perdana Menteri meminta pihak polis atau SPRM memulakan siasatan terhadap musuh politiknya, dan sebaliknya.

Tetapi, pihak yang melakukannya mestilah menjalankan tugasnya mengikut undang-undang. Mereka dikehendaki mencari dan mengumpulkan keterangan, bukan mengada-adakan keterangan yang tidak ada kerana ditekan atau untuk mengambil hati Perdana Menteri. Perdana Menteri tidak sekali-kali boleh mengarahkan polis atau SPRM untuk mengada-adakan keterangan bagi mengenakan (to fix) musuh politiknya.

Kertas penyiasatan akan dikemukakan kepada Peguam Negara/pendakwa raya untuk mengkaji dan memutuskan sama ada pertuduhan akan dibuat atau tidak. Keputusan hendaklah dibuat semata-mata berdasarkan sama ada terdapat keterangan yang mencukupi.

Pertimbangan politik tidak langsung berkenaan. Perdana Menteri juga tidak boleh mengarahkan Peguam Negara/pendakwa raya membuat keputusan seperti yang dikehendakinya. Ini termasuklah untuk tidak meneruskan pendakwaan kemudiannya.

Sampai di mahkamah, tiada sesiapa boleh campur tangan dalam perjalanan atau keputusan kes tersebut, melainkan pendakwa raya yang boleh tidak meneruskan pendakwaan.

Ini pun hendaklah dilakukan semata-mata kerana ia tidak dapat meneruskan pendakwaan tersebut, misalnya kerana saksi yang amat penting sudah meninggal dunia, tertuduh sudah meninggal dunia atau sudah terlalu banyak sabitan dan hukuman diperolehi terhadapnya. Bahawa tertuduh dan partinya memenangi pilihan raya bukanlah alasan yang sesuai untuk berbuat demikian.

Maka, pemimpin-pemimpin politik, termasuk Perdana Menteri, tidak sepatutnya berfikir oleh kerana mereka berkuasa, mereka boleh berbuat apa sahaja termasuk perkara-perkara yang disebutkan di atas. Pemimpin-pemimpin yang tidak berkuasa, termasuk penyokong-penyokong mereka, tidak sepatutnya berfikir mereka boleh menggunakan tekanan politik untuk memaksa Perdana Menteri berbuat demikian.

Mereka juga tidak sepatutnya berfikir jika mereka dan parti mereka memenangi pilihan raya umum, mereka juga boleh berbuat demikian.

Selanjutnya, janganlah cuba menggunakan Lembaga Pengampunan untuk mengampun. Memenangi pilihan raya bukanlah kelayakan mendapat pengampunan. Ini perlu difahami oleh semua.

Jika pihak polis, SPRM dan pendakwa raya menjalankan tugas mereka dengan jujur menurut undang-undang (saya percaya mereka berbuat demikian, melainkan dapat ditunjukkan sebaliknya) pendakwaan terpilih tidak berlaku.

Biar apa pun, jika ada orang yang melakukan kesalahan yang serupa tidak disiasat dan didakwa sekalipun, ia tidak bererti pendakwaan terhadap mereka itu salah di sisi undang-undang. Mereka juga boleh membuat laporan kepada polis atau SPRM dan membangkitkannya dalam Parlimen.

Bagi pemimpin-pemimpin yang sedang menghadapi perbicaraan, bagi kesalahan yang sudah disabitkan, mereka sepatutnya meneruskan dengan rayuan hingga ke akhirnya.

Bagi pertuduhan yang sedang dibicarakan, kemukakanlah keterangan, jika ada, yang boleh membantu Hakim membebaskannya. Ketahuilah, di sisi undang-undang, adalah lebih mudah bagi seorang Hakim membebaskan tertuduh daripada mensabitkannya.

Jika mereka didapati bersalah juga oleh mahkamah tertinggi, mereka sepatutnya menerima keputusan itu. Mereka tidak sepatutnya mengecam sistem yang mereka pertahankan apabila tertuduh yang disabitkan adalah musuh politik mereka atau apabila mereka dibebaskan olehnya.

Apa yang disebut di sini adalah kedudukannya di sisi undang-undang yang sepatutnya berlaku atau dilakukan. Ini untuk membolehkan pembaca mengetahui kedudukan di sisi undang-undang dan memerhatikan jika ada sesiapa yang melanggarnya. Jika berlakulah sesuatu yang menyalahinya, pintu untuk mengambil tindakan terhadapnya adalah terbuka, antaranya, untuk membuat laporan polis, membangkitkannya melalui media massa dan di Parlimen.

Ingatlah dalam negara demokrasi kata putus terletak kepada pengundi. Tetapi pengundi juga tertakluk kepada undang-undang sehingga ia dipinda. Itu mereka boleh lakukan melalui wakil-wakil mereka di Parlimen yang juga tertakluk kepada undang-undang yang mereka buat sehingga ia dipinda semula atau dimansuhkan. Itulah sistemnya.

Tun Abdul Hamid Mohamad
Bekas Ketua Hakim Negara

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Akibat Pandora buka ‘peti mati’

Isu berkaitan kemewahan, kekayaan tersembunyi, melarikan cukai dan dalam beberapa kes membabitkan pengubahan wang haram, kembali memeranjatkan dunia menerusi pendedahan ‘Pandora Papers’.

Perkataan ‘Pandora’ sinonim dengan seorang gadis menurut mitos kuno Yunani yang ingin mengetahui isi sebuah ‘peti mati’ mengandungi kesengsaraan manusia, kemalangan dan masalah, dalam simpanan tuhan Zeus.

Zeus melarang peti atau kotak itu dibuka kerana akan mencetuskan masalah kepada dunia, namun Pandora tidak boleh menahan isi hatinya untuk mengetahui sesuatu yang tersembunyi, lalu membukanya sedikit.

Maka, muncullah istilah ‘Pandora’ dalam kehidupan global masa kini, termasuk digunakan juga dalam bidang astronomi.

Demikian juga ‘Pandora Papers’. Di dalam ‘petinya’ mengandungi hampir 12 juta dokumen berkaitan kekayaan tersembunyi, kegiatan mengelak cukai dan, dalam beberapa kes, pencucian wang haram oleh orang kaya dan berkuasa di dunia.

Lebih 600 wartawan dari 117 negara telah meneliti fail daripada 14 sumber selama berbulan-bulan, menghasilkan berita yang kemudian disiarkan minggu lalu.

Data tersebut diperoleh International Consortium of Investigative Journalists (ICIJ) di Washington DC, yang telah bekerjasama dengan lebih dari 140 organisasi media dalam penyelidikan global terbesarnya.

‘Pandora Papers’ mendedahkan, termasuk 6.4 juta dokumen, tiga juta imej, lebih sejuta e-mel dan hampir setengah juta spreadsheet.

Ia turut mendedahkan bagaimana beberapa orang paling berkuasa di dunia – termasuk lebih daripada 330 ahli politik dari 90 negara – menggunakan syarikat luar pesisir untuk menyembunyikan kekayaan mereka.

Lakshmi Kumar dari kumpulan pemikir Global Financial Integrity Amerika Syarikat (AS) menjelaskan individu ini mampu menyalurkan dan menyedut wang serta menyembunyikannya, melalui syarikat tanpa nama.

Di Malaysia, 10 individu didedahkan dalam ‘Pandora Papers’ termasuk Presiden UMNO Datuk Seri Ahmad Zahid Hamidi; bekas Menteri Kewangan, Tun Daim Zainuddin; bekas ahli PKR, William Leong dan beberapa lagi nama, termasuk Timbalan Menteri Kewangan, Yamani Hafez Musa.

Pendedahan besar pada peringkat global turut membabitkan pemilik 1,500 unit kediaman di United Kingdom (UK) yang dibeli menerusi firma luar pesisir, termasuk individu yang dituduh rasuah.

‘Pandora Paper’ turut mendedahkan:

* Keluarga pemerintah Qatar yang berjaya mengelak cukai sebanyak £18.5 juta untuk sebuah rumah di London;

* Raja Jordan didakwa membeli hartanah di UK dan Amerika Syarikat (AS) bernilai £70 juta melalui sebuah syarikat rahsia;

* Keluarga Presiden Kenya, Uhuru Kenyatta secara rahsia memiliki rangkaian syarikat luar pesisir selama beberapa dekad;

* Keluarga pemimpin Azerbaijan menyembunyikan perjanjian hartanah di UK bernilai lebih £400 juta; dan

* Perdana Menteri Czech gagal mengisytiharkan syarikat pelaburan luar pesisir untuk membeli dua vila di Perancis bernilai £12 juta.

‘Pandora Papers’ mendedahkan rangkaian syarikat yang kompleks yang ditubuhkan melintasi sempadan, sering kali bertujuan bagi menyembunyikan wang dan aset.

Contohnya, mungkin seseorang individu mempunyai harta di UK, tetapi memilikinya melalui rangkaian syarikat yang berpangkalan di negara lain atau ‘luar pesisir’.

Negara atau wilayah luar pesisir ini adalah tempat di mana:

1. Mudah untuk menubuhkan syarikat;
2. Terdapat undang-undang yang menyulitkan untuk mengenal pasti pemilik syarikat; dan
3. Cukai korporat yang rendah atau tiada langsung.

Destinasi pusat kewangan luar pesisir sering disebut sebagai syurga cukai atau bidang kuasa kerahsiaan. Tidak ada senarai syurga cukai yang pasti, tetapi destinasi yang paling terkenal termasuk wilayah luar Britain seperti Kepulauan Cayman dan Kepulauan British Virgin, serta negara-negara seperti Switzerland dan Singapura.

Ada juga sejumlah alasan yang sah individu tertentu menyimpan wang dan aset di negara lain, seperti perlindungan daripada jenayah atau menjaga kekayaan daripada keadaan pemerintah negara yang tidak stabil.

Walaupun memiliki aset rahsia luar pesisir tidak salah, menggunakan rangkaian syarikat rahsia yang kompleks untuk menggerakkan wang dan aset adalah cara sempurna untuk menyembunyikan hasil jenayah.

Apa yang perlu anda lakukan adalah menubuhkan syarikat di salah satu negara atau wilayah yang mempunyai kerahsiaan tinggi. Firma itu yang hanya wujud nama sahaja, tanpa kakitangan atau pejabat.

Walaupun harganya mahal, syarikat yang pakar akan dibayar untuk menubuhkan dan menggerakan firma rahsia itu bagi pihak anda. Syarikat-syarikat ini dapat memberikan alamat dan nama lembaga pengarah yang dibayar gaji, oleh itu ia tidak meninggalkan jejak siapa yang berada di belakang perniagaan itu.

Tidak mustahil untuk dikatakan dengan pasti, tetapi anggaran jumlah wang yang ‘disembunyikan’ melalui syarikat luar pesisir berkisar antara AS$5.6 trilion hingga AS$32 trilion, menurut ICIJ.

Tabung Mata Wang Antarabangsa (IMF) mengatakan bahawa penggunaan luar pesisir menyebabkan kerajaan di seluruh dunia kehilangan AS$600 bilion setahun dalam bentuk cukai.

Sebagaimana mitos Yunani menceritakan kesan kepada dunia akibat tindakan Pandora membuka ‘peti mati’ milik Zeus, demikian juga kekecohan yang berlaku di seluruh dunia apabila ICIJ membuka peti ‘Pandora Papers’. – Agensi


Norma baharu cegah Covid-19 di sekolah

Hanya negeri fasa 4 boleh jalani sesi persekolahan bersemuka. Kementerian Pendidikan Malaysia (KPM) sedaya upaya memastikan semua murid sekolah menengah dan sekolah rendah menjalani sesi persekolahan secara bersemuka.

Namun begitu, Menterinya Dr Radzi Jidin berkata, hanya negeri-negeri di fasa 4 Pelan Pemulihan Negara (PPN) yang akan kembali ke sekolah menerusi dua proses persekolahan.

Selain itu, amalan Prosedur Operasi Standard (SOP) perlu terus dilakukan untuk mencegah jangkitan dan penularan wabak ini di sekolah.

Menurut  Pakar Pediatrik, Pantai Hospital Laguna Merbok, Dr. Ahmad Bazli Mohamad, amalan mencuci tangan tidak boleh dilakukan secara ala kadar di sekolah.

Kanak-kanak perlu diajar cara sanitasi tangan yang betul agar risiko jangkitan melalui tangan dapat dielakkan. Ini kerana tangan merupakan anggota badan yang sentiasa terdedah kepada persekitaran kerana fungsinya diperlukan hampir dalam semua aktiviti yang dilakukan manusia.

“Mereka yang tidak jaga kebersihan tangan bukan saja boleh menjejaskan kesihatan diri sendiri tetapi juga orang lain. Tangan yang kotor bukan saja boleh menjadi tempat kuman membiak tetapi juga sebagai medium untuk kuman disebarkan dari satu tempat ke tempat yang lain.

“Jika mereka yang dijangkiti bersin atau batuk secara terbuka, titisan atau air liur itu berpotensi terjatuh ke atas permukaan yang terdedah. Sekiranya mereka menutup hidung atau mulut dengan tangan, dan kemudian menyentuh permukaan tanpa membasuh tangan, virus tersebut akan tersebar di atas permukaan berkenaan.  Orang lain yang menyentuh tempat yang sama dan memegang muka atau makan tanpa membasuh tangan boleh mendapat kuman Covid-19 kerana virus Covid-19 boleh hidup di atas permukaan untuk tempoh yang agak lama,” katanya.

Antara norma baharu yang digariskan  di sekolah adalah:

Sekiranya terdapat pelajar yang menunjukkan gejala jangkitan, mereka perlu diasingkan di bilik isolasi sebelum tindakan lanjut diambil oleh pihak sekolah. Ibu bapa juga harus memainkan peranan dengan memeriksa sendiri suhu badan anak-anak mereka sebelum ke sekolah serta memantau gejala jangkitan dan elakkan daripada hadir ke sekolah sekiranya pelajar tersebut bergejala.

Kedudukan pelajar di dalam kelas akan disusun dengan jarak satu meter antara satu sama lain. Sekiranya jumlah pelajar melebihi kapasiti meja yang disediakan, mereka akan ditempatkan di kelas lain. Begitu juga kedudukan pelajar di dalam makmal dan bengkel.

Waktu rehat adalah masa yang paling kritikal untuk kanak-kanak. Bagi mengelakkan pelajar berkerumun di kantin, mereka digalakkan untuk membawa makanan yang dibeli dan makan di dalam kelas. Waktu rehat dan pergerakan pelajar akan disusun secara berperingkat bagi memberi ruang kepada mereka untuk membeli makanan di kantin. Pihak kantin pula akan menjual makanan yang telah siap dibungkus sahaja.


Polis lanjut tempoh diskaun saman hingga 31 Disember

Polis Diraja Malaysia (PDRM) melanjutkan tempoh tawaran diskaun saman kesalahan trafik sehingga 31 Disember ini, kata Ketua Polis Negara, Tan Sri Acryl Sani Abdullah Sani.

Lanjutan tempoh itu dibuat susulan PDRM menerima sambutan amat menggalakkan daripada orang ramai yang menyambut baik tawaran berkenaan, katanya.

Sehubungan itu, katanya semua kaunter trafik di seluruh Ibu Pejabat Polis Daerah dan Ibu Pejabat Polis Kontinjen Negeri dibuka serentak dengan tawaran diskaun saman yang sama.

“Sebelum ini, kaunter trafik PDRM di KLCC terpaksa ditutup kerana kepadatan orang awam bayar saman.

“Perkara ini memberi cabaran besar kepada PDRM untuk mengawal selia orang ramai dalam mematuhi prosedur operasi standard (SOP) yang ditetapkan untuk memastikan penjarakan fizikal pengunjung dipatuhi.

“Dalam tempoh empat hari pelaksanaan tawaran diskaun itu diadakan PDRM mengutip kira-kira RM109 juta,” katanya pada sidang media setelah meninjau pameran sempena 100 Hari Aspirasi Keluarga Malaysia di KLCC, hari ini.

Acryl Sani berkata sehingga jam 12 tengah hari tadi sebanyak 2.3 juta saman trafik diselesaikan di seluruh negara.

Katanya, pembukaan serentak kaunter trafik di seluruh negara untuk tujuan itu bagi bagi memudahkan orang ramai mengambil kesempatan menjelaskan saman tanpa perlu bersesak-sesak.

Acryl berkata tawaran diskaun bayaran saman antara inisiatif PDRM bagi meringankan beban masyarakat yang terkesan akibat pandemik Covid-19 menjelaskan saman mereka.


PH juga sebelum ini guna tema Hari Kebangsaan berbeza pada 2012: Chegubard

Aktivis politik, Badrul Hisham Shaharin menyelar kerajaan campuran yang menggelabah selepas kerajaan negeri ditadbir Perikatan Nasional (PN) bercadang menggunakan tema Hari Kebangsaan berbeza tahun ini.

Badrul Hisham atau dikenali Chegu Bard itu berkata Pakatan Harapan (PH) juga pernah menggunakan tema sendiri dalam sambutan Hari Kebangsaan pada 2012 atas alasan kononnya wujud unsur politik, tetapi mereka pula kini mempertikaikan kerajaan negeri PN.

“Namun pemimpin HANAT (PH-Barisan Nasional) sangat munafik, lupa mereka pada tahun 2012 pernah melakukan perkara yang sama.

“2012 kali pertama dalam sejarah negara apabila 4 negeri guna logo dan tema hari kebangsaan yang berbeza dengan kerajaan Persekutuan, ini adalah kerana kerajaan Persekutuan menggunakan logo dan tema yang berunsurkan politik kepartian bukannya yang memupuk perpaduan bangsa dan negara,” katanya dalam satu kenyataan hari ini.

Badrul Hisham merujuk langkah PKR pada 2012 yang mengumumkan tema Hari Kebangsaan mereka sendiri “Sebangsa, Senegara, Sejiwa” pada sambutan ke-55 Hari Kebangsaan ketika itu.

Malah, PH juga melancarkan logo mereka sendiri dalam sambutan tersebut.

Menurut Badrul Hisham, tema Hari Kebangsaan yang diperkenalkan kerajaan campuran tahun ini jelas wujud unsur politik keterlaluan, malahan ia digunakan semasa kempen enam Pilihan Raya Negeri (PRN) yang berakhir baru-baru ini.

“Ulang tahun kemerdekaan pula menggunakan tema Madani di mana Madani telah dijadikan kempen politik keterlaluan dan kepartian.

“Semasa PRN, program – program Madani disalah guna jadi medan fitnah dan agih duit penyokong HANAT. Maka amat difahami kenapa 6 negeri ditadbir PN enggan guna tema Madani dalam sambutan kemerdekaan,” katanya lagi.

Terdahulu, media melaporkan empat negeri di bawah pemerintahan PN mungkin menggunakan logo dan tema Hari Kebangsaan yang berbeza untuk sambutan peringkat negeri, berbanding menggunakan logo dan tema yang diumumkan di peringkat Persekutuan.

Ketua Pemuda PN, Ahmad Fadhli Shaari, berkata Perlis, Kedah, Kelantan dan Terengganu yang diperintah parti itu berkemungkinan menggunakan logo dan tema alternatif yang dilancarkan Pemuda PN, hari ini.

Katanya, logo yang diperkenalkan Pemuda PN berteraskan bunga raya dengan lima kelopak yang menjadi bunga kebangsaan serta mengambil elemen warna yang terdapat pada Jalur Gemilang, dengan tema “Teguh Muafakat Malaysia Sejahtera”.


Kes baharu jangkitan turun ke paras 6,000

Kes jangkitan baharu Covid-19 turun lagi hari ini dengan sebanyak 6,709 kes dilaporkan hari ini, penurunan tiga hari berturut-turut.

Ketua Pengarah Kesihatan, Tan Sri Dr Noor Hisham Abdullah berkata perkembangan itu menyaksikan jumlah kumulatif individu yang dijangkiti virus berkenaan kini mencecah 2,346,303 kes.

Semalam, jumlah kes baharu Covid-19 ialah 7,373 kes berbanding 8,743 kes kelmarin.


Nilai ringgit jatuh ke paras terendah sejak Januari 2017

Ringgit ditutup pada paras terendahnya sejak awal Januari 2017 berbanding dolar Amerika Syarikat (AS) apabila sentimen enggan mengambil risiko meningkat selepas mesyuarat Rizab Persekutuan (Fed) AS pada Julai menunjukkan bahawa trend kadar faedah yang lebih tinggi akan berterusan.

Menurut Fed inflasi kekal tinggi di sebalik kenaikan kadar yang agresif, menguatkan lagi hasratnya untuk terus menaikkan kadar faedah bagi menangani peningkatan inflasi, menurut Bernama.

Ini menjadikan unit negara maju lebih kukuh, meningkatkan Indeks Dolar AS sebanyak 106.736 mata.

Data terkini itu turut menunjukkan isyarat kepada aktiviti ekonomi yang perlahan dengan mata wang selamat diunjurkan kekal menerima permintaan.

Malah, pelabur akan memantau rapat simposium Jackson Hole yang akan diadakan pada minggu depan untuk mendapat petunjuk selanjutnya.

Pada 6 petang, mata wang tempatan merosot kepada 4.4720/4750 berbanding dolar AS daripada 4.4660/4685 sewaktu ditutup pada Rabu, manakala ringgit diniagakan bercampur-campur berbanding kumpulan mata wang utama.

Ia susut berbanding dolar Singapura kepada 3.2371/2397 daripada 3.2315/2338 semasa ditutup pada Rabu dan merosot berbanding euro kepada 4.5471/5502 daripada 4.5455/5480 sebelum ini.

Unit tempatan menokok berbanding yen Jepun kepada 3.3077/3102 daripada 3.3126/3147 semalam dan naik berbanding pound Britain kepada 5.3959/3995 daripada 5.4048/4078.


Gara-gara lelaki terjun, Tasik Cermin ditutup kepada pelancong

Tasik Cermin di Ipoh yang sering menjadi tumpuan pelancong kerana keindahan alam semula jadinya, ditutup bermula hari ini gara-gara tular video menunjukkan seorang lelaki terjun ke dalam tasik berkenaan.

Datuk Bandar Ipoh Datuk Rumaizi Baharin berkata kawasan tersebut ditutup sehingga siasatan kes itu selesai dijalankan dan pembukaan semula untuk kunjungan pelancong akan diumumkan kepada orang ramai.

“Majlis Perbandaran Ipoh (MBI) telah menubuhkan satu pasukan khas bagi menyiasat kejadian itu dan kes masih dalam siasatan lanjut,” katanya lapor Bernama hari ini.

Katanya identiti pelaku masih dalam siasatan dan tindakan akan dikenakan mengikut undang-undang pihak berkuasa tempatan yang bersesuaian.

Kawasan Tasik Cermin berada di bawah pengurusan Geopark Kinta dan orang ramai tidak dibenarkan mandi-manda di kawasan tasik berkenaan.

Baru-baru ini, video berdurasi 15 saat menunjukkan seorang lelaki berpakaian serba hitam terjun ke dalam tasik berkenaan tular di aplikasi TikTok.

Rata-rata netizen meluahkan rasa kurang senang dengan tindakan lelaki itu kerana perbuatannya itu boleh menyebabkan kawasan rekreasi itu ditutup kepada pengunjung.

Sebelum ini, Tasik Cermin pernah ditutup kepada pengunjung pada Mac tahun lalu atas faktor keselamatan.


1,971 kes semalam, tiga kematian

Jumlah jangkitan baharu Covid-19 dalam tempoh 24 jam semalam (Sabtu, 10 September 2022) turun lagi kepada 1,971 kes, termasuk tujuh kes import, berbanding 1,990 yang dicatat pada Jumaat.

Kementerian Kesihatan (KKM), hari ini memaklumkan jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,803,624 kes, dengan 4,740,398 pesakit telah sembuh, termasuk 2,389 pesakit pulih semalam.

Daripada jumlah jangkitan baharu semalam, 1,389 kes melibatkan individu yang telah menerima suntikan dos penggalak vaksin Covid-19, diikuti 352 kes (penerima dua dos); 217 kes (individu tidak divaksinasi); dan 13 kes (individu yang belum lengkap divaksinasi).

KKM juga memaklumkan sehingga kini, sebanyak 26,949 kes masih aktif, turun lagi berbanding 27,370 yang dicatat pada Jumaat.

Jumlah itu termasuk, 25,648 pesakit yang masih menjalani kuarantin di rumah (26,007 pada Jumaat); dan lapan pesakit ditempatkan di PKRC (sembilan pada Jumaat).

Jumlah pesakit yang dirawat di hospital pula turun sedikit kepada 1,224, berbanding 1,287 pesakit pada Jumaat, manakala 69 pesakit dimasukkan ke unit rawatan rapi (67 pada Jumaat), dengan 49 daripadanya memerlukan alat bantuan pernafasan (46 pada Jumaat).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tiga pesakit meninggal dunia akibat komplikasi Covid-19 semalam. Semua kes kematian itu dilaporkan di fasiliti kesihatan.

Kes kematian itu dilaporkan di Melaka, Pahang dan Sarawak.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,277 kes, termasuk 7,709 kes pesakit meninggal dunia di luar fasiliti kesihatan atau brought in death (BID).

Sementara itu, KKM juga melaporkan satu kluster baharu dikesan di Perlis, semalam. Kluster Sejahtera Kaki Bukit, Kangar melibatkan kumpulan berisiko tinggi dengan enam individu dijangkiti Covid-19.


Jumpa PN, PH: Pejuang mahu ‘main dua kolam’ dalam PRN enam negeri

Parti Pejuang Tanah Air (Pejuang) dikatakan cuba bermain ‘dua kolam’ dalam menghadapi enam Pilihan Raya Negeri (PRN) yang dijangka diadakan Julai depan, setelah menyedari parti itu kini tidak mendapat tempat di hati rakyat.

Ini berlaku apabila Presiden Pejuang, Datuk Seri Mukhriz Mahathir didakwa bertemu dengan pemimpin Pakatan Harapan (PH) beberapa bulan lalu untuk menjalin kerjasama pada PRN itu.

Beberapa hari lalu, beliau yang juga bekas Menteri Besar Kedah, dilaporkan bertemu pula dengan lima pemimpin tertinggi PAS – parti komponen Perikatan Nasional (PN) – untuk tujuan sama – bekerjasama menghadapi PRN.

Ketua Pengarah Pilihanraya PAS Pusat, Datuk Seri Muhammad Sanusi Md Nor, sebelum ini mengesahkan Mukhriz bertemu pemimpin parti itu, manakala Pengerusi PH Kedah, Datuk Mahfuz Omar juga mengesahkan bekas Ahli Parlimen Jerlun itu bertemunya dua bulan lalu.

Agenda Daily difahamkan, usaha Mukhriz untun bekerjasama dengan PH berdepan kesulitan kerana PKR Selangor dijangka menentangnya kerana mengkritik Datuk Seri Anwar Ibrahim.

Sementara itu, BH yang memetik sumber mendakwa dalam pertemuan dengan PAS, Mukhriz meminta PN memperuntukkan sejumlah kerusi kepada partinya.

Untuk rekod Kedah, Kelantan, Terengganu, Pulau Pinang, Selangor dan Negeri Sembilan, dijangka mengadakan PRN Julai depan setelah tidak menyertai Pilihan Raya Umum Ke-15 (PRU-15) November tahun lalu.

Sumber PN Kedah yang rapat dengan Mukhriz memaklumkan, itu antara intipati pertemuan antara bekas Menteri Kedah itu dengan lima kepimpinan tertinggi PAS baru-baru ini.

Menurut sumber yang juga EXCO kerajaan negeri Kedah, Mukhriz menyatakan hasrat untuk Pejuang menjalin kerjasama dengan PN dalam PRN Kedah, dengan harapan kerjasama itu menjadi talian hayat untuk Mukhriz mempertahankan kerusi Dewan Undangan Negeri (DUN) Jitra.

Difahamkan, Mukhriz memohon sekurang-kurangnya dua kerusi diperuntukkan kepada Pejuang, sekiranya kerjasama itu menjadi kenyataan, iaitu kerusi DUN Jitra yang dimenanginya pada Pilihan Raya Umum Ke-14 (PRU-14), dan DUN Anak Bukit yang disandang wakil Pejuang, Datuk Amiruddin Hamzah.

“Ketika bertemu lima pemimpin tertinggi PAS baru-baru ini, Mukhriz menyatakan hasrat untuk bekerjasama dengan PN dan mahu diperuntukkan beberapa kerusi kepada Pejuang.

“Dalam pertemuan itu, pimpinan PAS tidak memberi sebarang kata putus kerana perbincangan masih di peringkat permulaan.

“Namun, tindakan Mukhriz yang turut mengadakan pertemuan dan menyatakan minat bekerjasama dengan PH, memperlihatkan beliau cuba bermain dua kolam untuk pertahankan kerusinya,” katanya.


Bersatu gesa kerajaan tubuh RCI siasat skandal kapal tak siap

Bersatu menggesa kerajaan menubuhkan satu Suruhanjaya Siasatan DiRaja (RCI) bagi merungkai kemelut berhubung skandal pembelian enam kapal tempur pesisir (LCS) bernilai RM9 bilion yang gagal disiapkan sehingga sekarang.

Ketua Penerangannya, Datuk Wan Saiful Wan Jan berkata langkah menubuhkan RCI akan dapat memastikan dalang disebalik skandal kapal tak siap tersebut dapat dibawa ke muka pengadilan dan menyokong supaya Suruhanjaya Pencegahan Rasuah Malaysia (SPRM) mengambil tindakan dengan segera.

“Saya juga menyokong tindakan SPRM menyiasat perkara ini. SPRM mesti diberikan kebebasan dan kuasa untuk menyiasat sepenuhnya.

“Apa yang membimbangkan ialah ‘tangan-tangan ghaib’ di sebalik skandal ini sedang cuba mengelak dan enggan bertanggungjawab ke atas skandal ini, sedangkan semua rakyat tahu mereka yang terbabit tidak malu langsung untuk merompak harta negara untuk kepentingan sendiri,” katanya dalam satu kenyataan hari ini.

Skandal LCS bernilai RM9.1 bilion mendapat perhatian orang ramai susulan pendedahan laporan Jawatankuasa Kira-Kira Wang Negara (PAC) pada minggu lepas.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Rasuah kapal selam dikait dengan Najib: Perancis dah dakwa, Malaysia?

Ketua Pembangkang Datuk Seri Anwar Ibrahim mempersoalkan pendirian pihak berkuasa Malaysia yang masih tidak jelas berhubung isu rasuah dalam pembelian dua kapal selam kelas Scorpene dan satu Agosta daripada unit limbungan tentera laut Perancis, DCN, sekarang ini, Thales.

Dalam kenyataan hari ini, Anwar mendesak kerajaan dan pihak terlibat menyatakan pendirian berhubung perkara itu.

“Saya meneliti laporan terkait Mahkamah Perancis yang mendakwa syarikat aset pertahanan, Thales kerana terbabit dalam skandal rasuah transaksi penjualan kapal selam kepada Malaysia pada 2002.

“Kes ini berlangsung dan dibicarakan di Paris, Perancis, dan pihak berkuasa Malaysia seolah ambil ringan dan aspek keadilan nampaknya tidak menjadi isu besar untuk disegerakan.

“Saya mendesak agar kerajaan dan pihak terlibat untuk segera menyatakan pendirian dan menjelaskan bagaimana watak-watak yang terlibat dapat dihadapkan ke muka pengadilan di Malaysia,” katanya dalam kenyataan hari ini.

Kelmarin, sebuah mahkamah di Perancis mendakwa firma pertahanan Thales kerana bersubahat dalam rasuah berkaitan penjualan kapal selam kepada Malaysia pada 2002, kata sumber yang rapat dengan siasatan itu kepada agensi berita AFP pada Selasa (26 April 2022).

Kes dakwaan sogokan itu telah bermula pada 2010 dan dikaitkan dengan bekas Perdana Menteri Malaysia Datuk Seri Najib Razak.

Najib adalah Menteri Pertahanan ketika perjanjian ditandatangani bagi pembelian dua kapal selam kelas Scorpene dan satu Agosta daripada unit limbungan tentera laut Perancis, DCN, sekarang ini sebahagian daripada Thales.

Semua perjanjian itu bernilai kira-kira AS$1.17 bilion.

Rakan sekutu Najib, Abdul Razak Baginda bertindak sebagai penasihat dalam perjanjian itu, dan dia dituduh menerima sogokan lebih 114 juta euro sebagai “kerja perundingan” oleh sebuah firma di mana dia adalah pemegang saham terbesar.

Wang itu kemudiannya didakwa diberikan kepada Najib, yang telah menghadapi beberapa siri pertuduhan kes rasuah sejak beliau ditolak sebagai Perdana Menteri Malaysia pada Pilihan Raya Umum 2018.

Razak Baginda didakwa di Perancis pada 2017, manakala Najib telah disoal siasat oleh Suruhanjaya Pencegahan Rasuah Malaysia (SPRM).

Keseluruhan sembilan defendan, termasuk Thales, telah didakwa di Perancis dan siasatan telah ditutup pada Januari 2022, kata sumber itu.

Berita berkaitan: Mahkamah Perancis bawa kes pembelian kapal selam dikaitkan dengan Najib


Scam di Selangor membimbangkan, kerugian enam bulan cecah RM56.9j

Jenayah scam atau penipuan dalam talian di Selangor terus berada pada tahap membimbangkan dengan jumlah kerugian direkod kira-kira RM56.9 juta bagi tempoh enam bulan pertama tahun ini.

Ketua Polis Selangor Datuk Arjunaidi Mohamed berkata bagi jumlah itu, sebanyak 1,354 kes dicatat dalam tempoh sama yang menyumbang kepada 75 peratus daripada keseluruhan kes komersial di negeri itu dengan Macau Scam merupakan jenayah tertinggi direkodkan.

“Kalau jenayah bersemuka hanya 428 kes sahaja bagi tempoh yang sama. Tapi kes penipuan dalam talian ini paling tinggi yang menyumbang 75 peratus daripada jumlah keseluruhan kes komersial.

“Kita tidak boleh berdiam diri sahaja kerana ini baru satu kontinjen Selangor. Berdasarkan siasatan kita, sebahagian besar (daripada RM56.9 juta itu) telah mengalir ke luar negara dan menyebabkan kerugian kepada ekonomi negara,” katanya selepas melancarkan Kempen Anti-Scam Polis Diraja Malaysia (PDRM) peringkat Kontinjen Selangor di sini hari ini.

Arjunaidi berkata lebih 1,700 individu telah ditahan bagi tempoh Januari hingga kini dengan kebanyakan mereka merupakan keldai akaun.

Katanya lagi, modus operandi yang menggunakan akaun individu lain itu menyukarkan pembuktian penglibatan penjenayah sebenar di mahkamah.

“Saya sebelum ini ada menyebut tentang perlunya membuat pindaan atau menggubal undang-undang yang lebih sesuai dengan perkembangan semasa. Ini kerana benda ini jenayah dalam talian. Undang-undang kita tidak meliputi jenayah dalam talian. Ini yang susah dan menjadi persoalan,” katanya.

Susulan itu, beliau meminta semua pihak memainkan peranan sewajarnya (termasuk penggubalan undang-undang bertepatan) selain kesedaran orang ramai.

Pada 22 Mei lepas, Arjunaidi berkata undang-undang sedia ada di bawah peruntukan Seksyen 420 Kanun Keseksaan iaitu tipu perlu dipinda agar seiring dengan teknologi yang kian berkembang susulan ia tidak menepati keadaan sekarang dengan adanya sistem perbankan dan pemindahan wang dalam talian.

Dalam perkembangan sama, Arjunaidi berkata sebanyak 392 unit papan iklan di seluruh Selangor akan memaparkan klip video kempen antipenipuan PDRM dalam tempoh sebulan. – Bernama


Penerima vaksin tidak perlu surat kebenaran polis

Individu yang perlu merentas daerah bagi mendapatkan suntikan vaksin tidak perlu mohon surat kebenaran daripada Polis Diraja Malaysia (PDRM).

Ketua Polis Negara, Datuk Seri Acryl Sani Abdullah Sani berkata penerima vaksin hanya perlu menunjukkan janji temu dalam MySejahtera atau laman web dan khidmat pesanan ringkas (SMS).

“Berkaitan dengan vaksin tidak perlu kebenaran daripada PDRM memadai dengan menunjukan bukti bahawa mereka memang perlu pergi ke tempat penerimaan vaksin melalui janji temu di MySejahtera,” katanya pada sidang media khas sebentar tadi.

Dalam pada itu katanya, polis akan menambah bilangan kekuatan yang bertugas ketika ini kepada 55,000 anggota bagi memastikan keberkesanan pelaksanaan ‘total lockdown’ yang akan bermula esok.

“Ketika ini yang bertugas adalah 38,000 anggota ditambah bantuan daripada 6,000 petugas agensi lain ia menjadi 42,000 petugas,” katanya.

Dalam pada itu katanya sekatan jalan raya akan diadakan di 800 lokasi berbanding 600 sebelum ini, secara tetap dan bergerak.

Kerajaan sebelum ini mengumumkan penutupan penuh sektor sosial dan ekonomi atau ‘total lockdown’ Fasa Pertama di seluruh negara selama 14 hari, bermula esok hingga 14 Jun depan.


PN bidas kerajaan guna Akta Hasutan buat pendakwaan terpilih

Tindakan menggunakan Akta Hasutan untuk membuat pendakwaan terpilih dibidas Perikatan Nasional (PN), ia susulan pengarah pilihan rayanya, Datuk Seri Datuk Seri Muhammad Sanusi Md Nor dituduh di Mahkamah Selayang pagi tadi.

PN menyifatkan tindakan menahan Menteri Besar Kedah itu pada 3 pagi adalah keterlaluan dan berlebih-lebih yang jelas mempunyai dendam politik.

“Perikatan Nasional mengikuti dengan teliti kes pendakwaan Menteri Besar Kedah, Datuk Seri Muhammad Sanusi Md Nor di bawah Akta Hasutan. Perikatan Nasional menegaskan bahawa adalah menjadi dasar utama parti untuk sentiasa menjunjung, memelihara dan mempertahankan kemuliaan Institusi Raja-Raja Melayu sebagai Raja Berperlembagaan. Dasar ini akan terus dipertahankan.

“Namun begitu, tindakan kerajaan pimpinan Anwar Ibrahim menggunakan pihak polis bagi menyerbu dan menangkap Muhammad Sanusi pada pukul 3 pagi merupakan perbuatan berlebih-lebihan dan penganiayaan yang sengaja dibuat hanya kerana dendam politik.

“Apa perlunya Menteri Besar Kedah dilayan sebegitu rupa? Sedangkan beliau telah pun memohon maaf dalam isu ini dan beliau juga telah menyatakan kesediaan memberi kerjasama sepenuhnya kepada polis dengan notis untuk hadir ke mahkamah juga telah diserah terima,” kata Setiausaha Agung PN, Datuk Seri Hamzah Zainudin.

Hamzah juga membidas kerajaan campuran yang menggunakan Akta Hasutan untuk membuat pendakwaan terpilih terhadap musuh politiknya.

“Pertuduhan terhadap Sanusi adalah untuk kesalahan di bawah seksyen 4(1)(a) Akta Hasutan 1948 yang membawa hukuman denda maksimum hanya RM5,000. Malah, pasukan pendakwaan yang diketuai Peguamcara Negara sendiri menawarkan jaminan hanya RM5,000. Jadi, adalah amat jelas cara penangkapan tersebut melampau dari kesalahan yang didakwa.

“Pada masa yang sama, saya menentang keras siri pendakwaan terpilih dan perbuatan menyalahgunakan Akta Hasutan bagi tujuan penganiayaan politik, memandangkan ada pemimpin bukan Perikatan Nasional yang terbabit mengeluarkan kenyataan menghasut tidak pula dikenakan tindakan undang-undang,” ujarnya lagi.

Untuk rekod, Sanusi ditahan di sebuah hotel di Mont Kiara kira-kira jam 2.30 pagi oleh sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran dan beliau mengaku tidak bersalah serta minta dibicarakan.

Penahanannya itu dikritik pelbagai pihak termasuk ahli Parlimen kerajaan yang menyifatkan ia tidak wajar memandangkan beliau bukan pelarian hingga perlu ditahan pada tengah malam untuk didakwa beberapa jam kemudian.

Malah penggunaan Akta Hasutan ke atasnya juga dikritik beberapa pihak malah mereka mengingatkan kerajaan hari ini tentang pendirian mereka yang membantah akta tersebut ketika menjadi pembangkang sebelum ini.